text:
Í Indonesia er alt stórt. Tað er størsta oyggjahav í heiminum - 17.508 oyggjar, av teimum eru um 1.500 bygdar. Landið er 5.100 km langt eystur og vestur, havið er 8 milliónir km2 í vídd, og har eru tríggjar klokkutíðir. Í landinum eru 362 fólkasløg, ið tala fleiri enn 250 mál og bygdamál. Meiri enn 180 mió. indonesarar eru muslimar, tí er Indonesia fjølmentasta muslimska landið í heiminum. Landið er ógvuliga fjølbroytt, og her eru stórir mótsetningar: nýmótans stórbýir og verksmiðjur, og fólk, ið enn liva soleiðis, sum tey hava livað í øldir.
Í mong hundrað ár fingu evropearar meginpartin av kryddevnunum, teir nýttu, av Molukkoyggjum eystarlaga í Indonesia, til dømis nelik, muskatnøt og kanel. Meðan Indonesia var niðurlendskt hjáland, hevði niðurlendska Eysturindiafelagið einkarrætt til allan kryddhandil og vann sær øgiligt ríkidømi. Indonesia gjørdist frælst ríki í 1949.
Høvuðsstaðurin í Indonesia, Jakarta, við knappliga 9 mió. fólkum, er størsti býur í Landsynningsasia. Í fyrstuni var hann lítil handilsbýur við munnan á Ciliwungá, haðan kryddevni vóru avskipað til Eysturasia. Í 1618 gjørdu niðurlendingar Jayakarta, sum býurin tá æt, til høvuðsstað í eysturindiska ríki sínum. Teir broyttu býarnavnið til Batavia, lótu grava siglingarveitir og bygdu hús fram við teimum, so at býurin skuldi minna um Amsterdam.
Knappliga 230 milliónir fólk búgva í Indonesia, 60% av teimum í oynni Java, hóast oyggin ikki er meiri enn 7% av víddini í landinum. Nógvar aðrar stórar oyggjar eru, men mangar teirra eru ógvuliga strálbygdar. Í 1950-árunum fóru myndugleikarnir at flyta fólk úr Java til aðrar oyggjar. Eini 6 milliónir fólk eru flutt soleiðis, hóast upprunafólkið í oyggjunum hevur mælt ímóti hesum búsetingarpolitikki.
Miðskeiðis í Java stendur eitt byggilistarligt undurverk. Ovurstóra buddatemplið Borobodur, ið merkir "kleystrið á heygnum", varð bygt frá ár 778 til ár 856 e. Kr. Templið er bygt í tíggju stigum, nakað sum trappupýramida, ið skal ímynda stigini í andaligu ferð Budda úr fávitsku, ígjøgnum upplýsing og vísdóm til nirvana, æviga sælu.
Fólkið í Java hevur funnið upp torføra og margbroytta batikklitingarháttin. Voks verður brætt á tann partin av klæðinum, ið ikki skal verða litaður. Klæðið verður so litað fyrstu ferð, hongt at torna og so smurt við voksi aðrastaðni, áðrenn tað aftur verður litað við einum øðrum liti. Eftir at klæðið er smurt við voksi og litað mangar ferðir, er tað liðugt.
Farið varð at bora eftir olju í Sumatra í 1871, og alt síðan tá hevur oljan stýrt búskapinum í Indonesia. Í 1981 var 80% av útflutninginum í landinum olja, men oljuútflutningurin er ikki so stórur longur, tí at oljan er farin at minka.
Til tess at hava breiðari grundarlag undir búskapinum, er Indonesia nú farið at vinna út nógva gassið. Mesta gassið verður flutt út flótandi í trýsttangum.
Bali verður av mongum sagdur at vera vakrasti staður í heiminum. Alskyns plantur og trø hylja lendið, sum eitt grønt teppi, og um alla oynna eru sandstrendur. Nógv ferðafólk kemur hagar at njóta landslagið og at síggja sjónleikarar og dansarar føra fram elligamlar leikir og dansir. Flestu balinesar eru hinduar, og skrúðgongur, har konufólk fara í templið við offurgávum, eru partur av gerandisdegnum.
Á verkmiðjunum í Indonesia verða gjørdar alskyns ídnaðarvørur og elektróniskir lutir. Meiri enn helvtin av fólkinum arbeiðir kortini í landbúnaðinum. Fyrr var Indonesia tað land í heiminum, sum flutti inn mesta rísið; men seinastu nógvu árini hava teir dyrkað so nógv rís, at landið nú er sjálvbjargið, hóast fólkið alsamt fjølgast.
Bugiar í Suðursulawesi eru góðir sjómenn og gitnir fyri sítt skipasmíð. Aður í tíðini var tað kent sjórænarafólk, ið øll ræddust. Bugiar smíðaðu sær góðar træbátar og fóru í grannaoyggjarnar at ræna. Hildið verður, at ensku orðini "bogyman" og "bugbear", ið merkja spøkilsi ella ræðumynd, eru komin av orðinum bugi.
Dajakar, upprunafólkið í Borneo, eru dugnaligir smiðir. Teir byggja góð langhús á steyrum. Fleiri húski, upp í fimmti, búgva í einum langhúsum, og hvørt húski hevur egnan køk og egið sovikamar. Fundir verða hildnir í ganginum, sum er opin úr galvi í galv. Rís, fiskur og annar matur verður turkaður á opna svalanum framman fyri húsini.
Fólkið í eystasta landslutinum í Indonesia, Irian Jaya í oynni Nýguinea, er skylt við døkkholdaða fólkið í Kyrrahavsoyggjum og ikki við fólkið í Landsynningsasia, ið er ljósari í holdinum. Daniar eru eitt av mongu fólkasløgunum, ið heldur til í hesum fjarskotna og avbyrgda lendi. Teir eru bøndur, men arbeiðslag og lívsháttur teirra er mestsum óbroyttur í túsundtals ár.
Hesin partur í Landsynningsasia er óføra vítt hav við túsundtals oyggjum ímillum landsynningsasiameginlandið og Avstralia. Her eru fyra lond: eystari partur í Malaisia, Brunei, Indonesia og Filipsoyggjar. Fáastaðni í heiminum eru so mong gosfjøll sum her, og váta monsunveðurlagið ger, at summi øki eru ímillum tey vátastu í heiminum. Dýralívið og plantulívið eru ógvuliga fjølbroytt, tí at lívilíkindi og gróðrarlíkindi hjá dýrum og plantum broytast úr oyggj í oyggj. Her eru eisini mong fólkasløg. Bara í Indonesia verða talað fleiri enn 250 mál.
Í hesum parti í Asia hevur báturin altíð verið álitið til ferðafólkaflutnings og farmaflutnings. Serliga nýta tey smáar, grunnar bátar ið eru lættir at stýra og sigla í smølu sundunum ímillum oyggjarnar, har nógvastaðni er grunt.
Á hvørjum ári eru einar 20 tropiskar melduródnir, nevndar týfonir, í Filipsoyggjum. Odnirnar eru harðar, og vindferðin kemur upp í einar 100 km/t; og øgiligur uppgangur. Mong fólk umkomast, og túsundtals hús verða tikin av grundum. Ringast statt er altíð á láglendinum, men fólk mega vera har, tí at lítið er av dyrkilendi aðrastaðni. Jørðin í láglendinum er eisini bílig at keypa.
Gos og jarðskjálvti eru náttúrumáttir, sum fólk hava lært at liva við í hesum londum. Atvoldin er meginlandarákið, ið er í jarðarskorpuni. Meginparturin av oyggjunum í Landsynningsasia eru á markinum ímillum plátur, sum ganga niðureftir, tað, jarðfrøðin nevnir niðurbrotsøki. Hóast øgiliga skaðan, eitt gos ger, vágar fólkið sær at dyrka í líðunum á gosfjøllum, tí at gosøskan ger, at jørðin har fruktar avbera væl.
Í 1850-árunum gjørdi bretski náttúrugranskarin Alfred Russel Wallace kanningarferð í oyggjunum í Landsynningsasia. Hann gáaði eftir, at flestu dýr á landi í oynni Bali vóru ættað úr Asia, men at dýrini á grannaoynni Lombok vóru ættað úr Kyrrhavsoyggjum og Avstralia. "Wallacelinjan" er hugsað marknalinja ígjøgnum Indonesia og mark ímillum dýr úr Asia og dýr úr Kyrrahavsoyggjum og Avstralia.
Náttúran í hesum landøki er so ymisk úr oyggj í oyggj, og lívið hevur ment seg og greinað seg so ymiskliga, at dýr og plantur eru púra ólík enntá í oyggjum, sum heilt stutt er ímillum. Tað hevur við sær, at ongastaðni í heiminum eru so mong plantu-og dýrasløg sum í hesum regnskógum. Tí er so ógvuliga umráðandi, at skógirnir verða friðaðir og ikki týndir.
Sjáldsama plantan, Rafflesiablóman, ið veksur djúpt inni í regnskógunum, er kallað upp eftir Stamford Raffles, ið var bretskur landshøvdingur í økinum í 19. øld. Hon hevur heimsins størstu blómu: slakan metur í tvørmáti. Rafflesia er eisini gitin fyri sín rama royk, ið dregur at sær flugur og onnur skordýr.
Rís er høvuðsføði hjá meginpartinum av fólkinum í hesum londum, og mesta rísið verður dyrkað á markum, ið eru settar undir í vatni. Í rísmarkunum og fram við teimum dyrka bøndurnir alskyns frukt og grønmeti og ala fisk, skeljadýr, krabbar og froskar. Tað, teir dyrka og ala, verður bæði havt til egna nýtslu og selt; dýrini og planturnar taða vatnið, og fiskur, skeldýr og froskar eta skaðadýrini, sum liva í vatninum.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Jakarta
Vídd: 1.1904.570km2
Fólkatal: 242.968.342
Alment mál:
bahasa indonesiskt
Átrúnaður:
islam 87%, kristindómur 9%, aðrir 4%
Stýrirlag:
lýðveldi við forseta
Gjaldoyra:
rupiah (IDR)


c: text/html

text:
28. sep 2007, 10:55
Í gjárkvøldið skrivaðu oddaliðið í Formuladeildini, NSÍ, og venjarin, Johan Nielsen, undir nýggjan sáttmála sum ger, at Jóhan aftur komandi ár skal venja besta liðið hjá NSÍ
Tað hevur gingið strúkandi hjá NSÍ í formuladeildini í fótbólti, og nú tað bert eru 12 stig eftir at spæla um, liggur NSÍ á fremsta plássi í formuladeildini. Tí eru útlitini sjálvsagt rættiliga góð, at vespurnar úr Runavík skulu tryggja sær fyrsta meistaraheitið í søgu felagsins.
Í gjárkvøldið bleiv eisini greitt, at tað verður sami maður sum skal standa á odda fyri NSÍ komandi kappingarár. Tá longdi felagið nevniliga um sáttmálan við Johan Nielsen. Hetta veit heimasíðan hjá felagnum, www.nsi.fo, at siga.
- Øll kendu til dygdirnar hjá Johan Nielsen, áðrenn hann kom til NSÍ, og úrslitini í felagnm hava eisini talað fyri seg. Longu fyrsta árið hevur tað eydnast honum at fingið formulaliðið hjá okkum heilt fram í oddin, og tí var tað einki ivamál hjá okkum at leingja um sáttmálan, nú vit fingu møguleika til tess, sigur formaðurin í NSÍ, Dánial Petur Hansen.
Fyrr í vikuni megnaðu unglingarnir hjá NSÍ at vinna greipuna uttan at seta eitt tað einasta stig til í kappingini, og tí eru framtíðarútlitini hjá felagnum eisini sera góð.
- Sum sagt, so fegnast vit sjálvandi um, at Johan longu fyrsta árið sum venjari hevur fingið formulaliðið hjá felagnum at verða partur av oddastríðnum. Jóhan er tó eisini ein venjari, sum arbeiðir málrættað við sínum hópi yvir fleiri ár, og tí verður tað sjálvsagt spennandi at fylgja við menningini av okkara ungu leikarum, harav fleiri longu hava vunnið sær pláss á formulaliðnum, sigur Dánial Petur Hansen at enda.
© Teitur Joensen - Sosialurin

robotstxt: allowed

filter: keep


text:
Havnar Sjónleikarfelag - Sjónleikarhúsið
1.
Navn felagsins er Havnar Sjónleikarfelag.
2.
Endamál felagsins er at framføra sjónleikir og skipa fyri útbúgving av fólki til frama fyri leiklistini á heimligum støði. At savna felagslimirnar til hugnaligar samkomur, veitslur og onnur tiltøk. Ungdómsarbeiði er ein fastur táttur í felagnum.
3.
Felagið er sjálveigandi stovnur.
4.
Limur í felagnum kann gerast hvør tann, sum hevur áhuga fyri felagsarbeiðnum og tekur undir við endamálsgreinini og lógum felagsins. Limagjaldið verður ásett á aðalfundinum eftir tilmæli frá nevndini. Limafundur verður hildin, tá nevndin ella tíggju limir biða um tað, og annars tá tørvur er á.
5.
Atkvøðurætt hava allir limir, sum hava fylt 16 ár, og hava goldið limagjaldið fyri seinasta árið.
6.
Aðalfundurin hevur hægsta ræði í øllum felagsmálum. Hann verður hildin hvørt ár í apríl mánaði, og verður lýstur 4 vikur frammanundan í bløðunum ella í skrivi til limirnar. Atkvøðurætt hava allir limir sambært grein 5 í lógini. Limur skal vera fyltur 18 ár fyri at verða valdur í nevnd.
7.
Á aðalfundi verður havt til viðgerðar:
1. Val av fundarstjóra og skrivara
2. Frágreiðing frá nevndini
3. Framløga av grannskoðaðum roknskapi til góðkenningar
4. Val av limum í stjórn
5. Val av tiltakslimum
6. Val av einum ríkisviðurkendum grannskoðara
7. Innkomin mál
8. Ymiskt
8.
Uppskot um val av stjórnarlimum skulu vera felagnum í hendi 7 dagar fyri aðalfund. Uppskot til innkomin mál skulu vera nevndini í hendi 7 dagar fyri aðalfund.
9.
Stjórnin er ein 5-mannanevnd og verða valdir annaðhvørt ár tveir og annaðhvørt tríggir limir, sum fara frá, men kunnu veljast aftur. Tveir tiltakslimir verða valdir fyri eitt ár. Stjórnarliminir velja sínámillum formann og býta annars arbeiðið ímillum sín.
10.
Nevndin hevur ábyrgd av rakstri felagsins, og til at útinna hetta hevur nevndin rætt at seta starvsfólk og arbeiðsnevndir til ávís endamál og skipa fyri reglugerð fyri dagliga virki felagsins.
11.
Roknskaparárið er kalendaraárið. Roknskapurin skal innan 1. mars verða sendur til grannskoðan. Skal felagið verða bundið av keypum til nýtslu í húsum, ella øðrum útreiðslum, má umbønarseðil, undirskrivaður av stjórnarlimi, nýtast.
12.
Liminir í felagnum svara ikki fyri peningaskyldur felagsins uttan við ognum tess.
13.
Til at keypa, selja ella veðseta fastar ognir, krevst undirskift frá øllum stjórnarlimunum og aðalfundarsamtykt. Til gjaldingar í dagligum rakstri krevst bert undirskrift frá formanni ella øðrum nevndarlimi í hansara stað, og felagsins bókhaldara/kassameistara.
14.
Stk. 1. Hesar lógir kunnu ikki broytast uttan á vanligum aðalfundi, sbr. tó stk, 2 í hesi grein. Til tess at broyta lóginar krevst, at lógarbroytingin er sett á dagsskrá, at broytingaruppskot hevur ligið frammi hjá nevndini í 14 dagar, at í minsta lagi helvtin av limunum eru komnir á fund, og at tveir triðingar eru fyri broyting.
Stk. 2. Um ikki nóg mangir limir eru komnir á aðalfundin, kann nevndin innan ein mánaða lýsa til eykaaðalfundar, á frammanundan nevnda hátt og kann tá broytingin verða samtykt, um tveir triðingar av teimum møttu eru fyri.
15.
Eykaaðalfundur um onnur felagsmál skal haldast, tá ein fjórðingur av felagslimunum krevja tað skrivliga.
16.
Felagið kann ikki selja Sjónleikarhúsið uttan so er, at tann peningur, sum kemur inn við søluna verður nýttur til bygging av nýggjum, meira tíðarhóskandi húsi til sama endamál. Um felagið minkar so langt niður í limatali, at samtykt verður at slíta felagið, kann húsið verða selt og sølupeningurin saman við møguligari aðrari ogn felagsins nýtast til annað mentunarligt endamál í samráð við Tórshavnar Býráð.
17.
Til at slíta felagið krevst, at í minsta lagi tveir triðingar av limunum eru komnir á fund, og at tríggir fjórðingar samtykkja at slíta felagið.
Soleiðis samtykt á aðalfundi í apríl 1998.
Heðin Mortensen, form.
Jákup Olsen
Jytte Joensen
Birita Krossteig
Oddvá Nattestad


text:
Náttúruvísindadeildin partur av týðandi laksagransking
Dygd og virði á laksaflaki treytað av reinsing
Nýggj granskingarúrslit
Í grein, prentað í altjóðað vísindaliga tíðarritinum Aquaculture Research, verður staðfest, at blóðrestir og innvølisrestir í kruvdum laksi elva til rivur (Mynd 1) og skerdan fastleika í laksaflaki.
Tað er Ása Jacobsen, sum er ph.d.-lesandi á Fróðskaparsetri Føroya og granskari á Fiskaaling, ið hevur skrivað forvitnisligu greinina saman Jonhardi Eysturskarð, granskara á Fiskaaling, og Hóraldi Joensen, lektara á Náttúruvísindadeildini á Fróðskaparsetri Føroya.
Endamálið við hesum partinum av ph.d.-verkætlanini, lýstur og viðgjørdur í greinini, er at kanna, hvussu stóran týdning skynsom og vandalig reinsing av búkrúminum eftir kryvjing hevur fyri flakadygdina á alilaksi. Sjeyogtjúgu framleiðslu- og góðskuparametrar vórðu mátaðir á í alt tríati reinsaðum og óreinsaðum, køldum og ókøldum laksum. Kanningarnar vístu greitt, at flakarivur og minkaður flakafastleiki høvdu samband við eftirverandi blóð-, nýra- og innvølisrestir í búkrúminum. Multivariat analýsa avdúkaði harafturat, at flakarivur og skerdur flakafastleiki vóru stórt sæð einans orsakað av tvørrandi reinsing. Eisini vístu kanningarnar, at ókøldur fiskur misti lit á flaki og táknum eftir heilt fáum tímum.
Fíggjarligur stuðul
Granskingarráð Føroya og Fiskivinnuroyndir hava stuðlað ph.d.-verkætlanini fíggjarliga.
Greinin í fullum líki
Greinin hevur heitið: “Gaping and loss of fillet firmness in farmed salmon (Salmo salar L.) closely correlated with post-slaughter cleaning of the abdominal cavity”, og kann lesast á niðanfyristandandi slóð:
http://onlinelibrary.wiley.com/doi/10.1111/are.12884/epdf
Takksemi
Drúgva og umfatandi kanningararbeiðið var í stóran mun gjørt av Margretu Dam, laboranti og Dr. Magnus Paula Magnussen, sála. Tey bæði hava stóra takk uppibornað. Víðskygni og vitborni Magnus Pauli Magnussen fostraði nógvar tankar um laksagransking og var tann fyrsti her á landi, sum munnliga og skrivliga vísti á heilsuliga og handilsliga týdningin av at reinsa dálkað lýsi, ætlað til laksafóður.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Jan Müller
16.04.2018 - 11:23
Norska oljufelagið DNO, sum herfyri keypti ein stóran bita av oljufelagnum Faroe Petroleum, heldur eftir øllum at døma fram við at keypa partabrøv í Faroe, sum tað eisini verður nevnt í altjóða miðlum. DNO hevur sambært miðlum í bæði Norra og Skotlandi um vikuskiftið keypt nøkur prosent aftrat í felagnum, soleiðis at tess ognarpartur nú er 28,7%.
Í farnu viku vórðu stóru tíðindini í oljumiðlaverðini, at DNO í trimum umførum hevði keypt tilsamans 27% av Faroe Petroleum her fyrst og fremst stóra ognarpartin hjá einum ísraelskum felag, Delek. Umboð fyri DNO gjørdu tó greitt, at tað var ikki ætlanin at keypa upp meirilutan í felagnum. DNO segði í eini viðmerking, at tað stuðlaði leiðsluni í felagnum í tess royndum at vaksa um sítt virksemi í Norðsjónum. Sambært bretskari lóg skal tað ganga eitt hálvt ár frá tí, at eitt felag hevur keypt upp 30% av øðrum felag til tað kann bjóða uppá alt felagið tvs. yvirtaka tað skrivar Energy Voice, sum eins og Faroe Petroleum hevur heimstað í Aberdeen.
Herfyri úttalaði sjórin í Energy Institute við lærda háskúlan í Aberedeen, John Scrimgeour, at DNO var í ferð við at yvirtaka Faroe Petroleum við sínum uppkeypum. Hví skuldi tað annars keypa so stórar partar av felagnum spurdi hann.
Norska felagið DNO, sum fyrr hevði heitið: ”Det Norske Oljeselskab” og sum er tað elsta í Noregi frá 1972, hevur seinastu árini virkað í kurdiska partinum av Iraq. Nú hevur tað so vent eygunum aftur móti Norðsjóvarleiðunum.


text:
Jóannes Hansen 09.08.2018 (22:35)
KÍ liggur væl á gullkósini
Fyrra fótbóltsíslettið á Summarfestivalinum spældi væl av hjá klaksvíkingum.
Fríggjakvøldið verður seinni festivaldysturin, tá ið KÍ og HB bresta saman.
Í kvøld var næstbesta NSÍ liðið gestur í Klaksvík, og gestirnir noyddust til hús aftur við 2-1 tapi.
Sigurin ber við sær, at KÍ í hesi vikuni hevur vunnið seks stig.
Í fyrra førinum var tað 2-1 tapið á útivølli ímóti Suðringum 30. juni, sum er broytt til 3-0 sigur, tí mótstøðuliðið sambært FSF niðurstøðuni brúkti ólógligan spælara.
Í seinna førinum var í kvøld talan um javna og intensa uppgerð millum tvey væl mannað lið.
Á KÍ liðnum var Meinhardt P. Joensen málverji, Sørmundur Kalsø, sum inntil fyri einum ári síðani, tá ið hann fór av landinum í lestrarørindum, var fastur høgri vongverji, var miðverji, Hjalgrím Elttør var fremsti maður, og aðrir á vøllinum vóru Kristoffur Jakobsen, sum vrð skiftur út, og Óli Eyðsteinsson Poulsen, sum varð skiftur inn.
Hjá NSÍ var Jóhan Troest Davidsen miðverji, og Einar Tróndargjógv, Jann Martin Mortensen, Mórits Heini Mortensen, Magnus H. Olsen og Jann Benjaminsen vóru aðrir millum teir fyrstu ellivu. Millum innskiftararnar var Andri Benjaminsen.
Jann Benjaminsen legði NSÍ á odda longu í níggjunda minutti, og Eivin Sørensen javnaði fyri KÍ miðskeiðis í fyrra hálvleiki.
Tað var javnt, inntil tað restaðu tveir minuttir. Tá var tað Óli Eyðsteinsson Poulsen, ið varð skiftur inn fyri Kristoffur Jakobsen, tá ið ein hálvur tími var farin, sum skoraði KÍ sigursmálið.
KÍ er topplið við 45 stigum, ÍF er næstfremst við 36 stigum, og NSÍ er á triðja plássi við 33 stigum. B68 er á fjórða plássi við 32 atigum.
Meðan KÍ og NSÍ hava spælt átjan dystir, so hava ÍF og B68 spælt seytjan dystir.
B68 hevur fríggjakvøldið á heimavølli ímóti Suðringum møguleika at vinna seg á uppflytingarpláss. Tann dysturin verður klokkan 18.
ÍF fær leygardagin klokkan 15 vitjan av Víkingi.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Mest og P/f Líðin hava undir sáttmála um at skifta høvuðsmotor og hjálpimotorar
vinna14-06-2018 - 10:48 - Jóanis Nielsen
Mest og P/F Líðin í Kollafirði undirskrivaðu í vikuni avtalu um at skifta høvuðsmotorin og báðargeneratoreindirnar (hjálpimotorarnar) á trolaranum Arctic Viking M/tr. Talan er um eina stóra verkætlan, sum væntandi fer at taka góðar tveir mánaðir ella so.
Arbeiðið verður væntandi framt við endan av hesum árinum ella í byrjanini av komandi ári. Arbeiðið verður gjørt á Mest Tórshavn.
Høvuðsmotorurin verður ein Wartsila 6L 32 og generatoreindirnar av merkinum Cummins Model QSK19-DM.
- Vit á MEST eru sera fegin um at taka á okkum eina so umfatandi uppgávu fyri reiðaríið Líðina, sum vit hava samstarvað við í mong ár, sigur Mouritz Mohr, stjóri í stuttari viðmerking.
Arctic Viking M/tr er smíðaður á Langsten Skipasmiðjuni í Noregi í 1986 til Líðina P/f og hevur sostatt verið á somu hondum í samfull 32 ár. Trolarin er í dag einasti trolarin í føroyska rækjuflotanum.


text:
Ein hjartanemandi søga um sorg, einsemi og happing. Søgan er um gentuna Mo, sum kemur nýggj í ein flokk; í staðin fyri at siga frá, hvaðan hon kemur og hvat hon hevur upplivað, byrjar hon at lúgva og finna uppá søgur ...
Happy er ein væl skrivað bók á einføldum og løttum máli. Høvundurin megnar sera væl at lýsa innara uppreisturin í høvuðspersóninum eins og ytra ruðuleikan, hon kemur sær í, tí í staðin fyri at síggja í eyguni, tað, sum er farið fram, finnur hon uppá søgur. Tí handan alt fjalir seg ein syrgilig søga.
Søgan er nútíðarlig og fangandi.
Bókin fekk í 2007 Brageprisen, sum er ein stór viðurkenning í Noregi.
Aftur


text:
Seinastu 4: KÍ høllin undir broytingum
Í løtuni verður arbeitt við at fáa KI-høllina klára til hálvfinalurnar í flogbólti, sum verða í Klaksvík í morgin, leygardagin.
Byrjað verður klokkan 13.00 og hildið verður áfram til umleið klokkan 21.
Hetta er fystu ferð, at hálvfinalurnar verða leiktar í KÍ-høllini, tí undanfarin ár eru hesar leiktar í Høllini á Hálsi, men við tað at henda er undir umvælingum, verður í ár spælt í Klaksvík.
Dystinir eru hesir:
13.00 Fleyr - TB (kvinnur)
15.00 Dráttur - Mjølnir (kvinnur)
17,00 ÍF - Mjølnir (menn)
19.00 SÍ b - SÍ a (menn)


text:
Í farnu viku kom eitt forkunnugt kort yvir Vágs kommunu, eitt tekniskt kort frá 1922, undan kavi í húsunum hjá Petur Dahl, sum var borgarstjóri í Vági frá 1907 til 1014 og aftur frá 1919 til 1930.
Eftirkomararnir hjá Petur Dahl, í Vági vanliga nevndur Petur á Gørðunum, hava seinastu árini arbeitt við at seta í standa gomlu húsini hjá Peturi. Ein teirra, sum í dag varir av húsunum, er Magnus Dahl, abbasonur Petur.
Í farnu viku boðaði Magnus frá, at teir høvdu funnið eitt forkunnugt kort í Petursborg, sum húsini hjá Petur á Gørðunum vanliga verða nevnd í Vági. Talan var um eitt tekniskt kort frá 1922.
Kortið er teknað av einum norskum verkfrøðingi, sum Vágs kommuna brúkti sum ráðgeva. Á kortinum eru m.a. fyrstu el-leiðingarnar í Vági teknaðar og eisini sokallaðu “kioskirnar”, sum transformaturstøðirnar hjá elverkinum vórðu kallaðar fyrr.
Forkunnugt er eisini við kortinum, at húsini hjá Petur á Gørðunum, eru millum tey ovastu í bygdini. Í dag standa húsini at kalla mitt í Vági.
Petur á Gørðunum var borgarstjóri ella sóknarstýrisformaður, sum heitið var tá, í Vági frá 1907 til 1014 og aftur frá 1919 til 1930. Petur á Gørðunum var undangongu maður burturav m.a. í samband við elverkinum í Botni, sum varð tikið í nýtslu í 1921. Petur á Gørðunum var eisini stovnari av Suðuroyar Sparikassa, Sjúkrakassanum í Vági, og undangongumaður tá tráðbani varð bygdur vesturi á Eiðinum í 1928/1929.


text:
Skrúvað verður fyri vatninum frá Glyvragjógv út til Colorama í kvøld frá kl. 22.00 til arbeiðið er liðugt.
30.03.2015
Skrúvað verður fyri vatninum…
- Mentanarvika í Runavík
- Vikublaðið: Listaframsýning í Trend Floor
- www.nsi.fo: NSÍ bjóðar til veitslu eftir dystin leygardagin
- Portalurin: Føroyskur borgarstjóri á Nordkapp
- Faorexpo: Børnini ikki gloymd
- NSÍ ER FØROYAMEISTARI Í FORMULADEILDINI
- Eik Banki høvuðsstuðul hjá Faroexpo og Mentanarvikuni
- Listaframsýning í Býráðssalinum
- Gamli Handil í Heiðunum.
- www.123.fo: Stór framsýning av 50 ára søguni hjá NSÍ
- Portalurin: Tey hittast til veitslu á Sjókaféini
- Sjónvarpsrás úr Týsklandi.
- Runavíkar kommuna søkir eftir havnaumsjónarfólki
- Portalurin: Olja á vegnum á Skipaneskrossinum
- Sæunn Ólavsdóttir við á økisfundi í Demokratia
- Planet.fo: “Ung og íverksetan” í Saltangará
- Frá Runavíkar kommunu
- Portalurin: Fáa nú byggiloyvi til skótahús
- ÚF: Skúlastjórin í Runavíkar skúla fær “Ársins Herðaklapp”
- Portalurin: Supply-skip við útgerð til oljuleiting


text:
ABC VIKAN BYRJAÐI Í DAG
Klaksvíkar kommuna er samstarvspartur í verkætlanini ABC fyri sálarliga heilsu, sum Fólkaheilsuráðið stendur fyri, og í samband við altjóða sálarheilsudagin 10. oktober, verður ABC sett á breddan alla hesa inniverandi vikuna.
Anja Olsen samskipar ABC fyri sálarliga heilsu vegna Klaksvíkar kommunu, og í morgun vitjaði hon á Skúlatrøð við plakatum og øðrum kunnandi tilfari um ABC fyri sálarliga heilsu. Harafturat var hon eisini við eina løtu, tá 4.a hevði heimkunnleika á fyrsta sinni. Í tímanum fingu næmingarnir frágreiðing um, hvat sálarlig heilsa er, og so greiddi Anja teimum frá boðskapinum í ABC, sum er: ver virkin, ver saman og ver hugbundin.
– At vera virkin, saman og hugbundin hevur stóran týdning fyri okkara sálarligu heilsu og trivnað, og í rættiliga stóran mun eru vit øll hesi tingini í gerandisdegnum, uttan at vit altíð geva okkum far um tað. Men tað er altso umráðandi, at vit duga at varpa ljós og seta orð á sálarliga heilsu, eins væl og kropsliga heilsu. Og ofta hava tey bæði nokkso nógv við hvørt annað at gera, greiðir samskiparin frá.
Hon leggur afturat, at kommunan alla vikuna varpar ljós á ABC, eitt nú við vitjanum á stovnum, kunnandi tilfari í miðlunum, plakatum í gulu bussunum og so eisini við “Gakk ella renn” tiltakinum, sum kommunan og Treysti skipa fyri í felag leygardagin. Júst hetta tiltakið er gott dømi um samspælið millum likamliga og sálarliga heilsu, sigur Anja Olsen.
– ABC leggur upp til, at vit skulu vera virkin, og tað kunnu vit sjálvandi saktans vera, hóast vit ikki íðka ítrótt ella røra okkum í so máta. Vit eru jú eisini virkin og hugbundin, tá vit til dømis tekna, binda ella fordjúpa okkum í eini bók, og tað hevur eisini jaliga ávirkan á sálarligu heilsuna. Men í hesum førinum fáa vit nógvar flugur í einum smekki, so at siga, tí vit fáa bæði høvið til at vera virkin, saman og hugbundin, samstundis við at vit fáa fríska luft og koma út og røra okkum í eina løtu, sigur Anja Olsen, sum gleðir seg til restina av ABC vikuni og eisini til tiltakið leygardagin.
Gakk ella renn verður sum nevnt samskipað við ítróttarfelagið Treysti, sum regluliga skipar fyri slíkum gongu- og rennitúrum. Byrjað verður við Býráðshúsið á Nólsoyar Pálsgøtu 32 kl. 11 leygardagin, og runnið ella gingið verður í 15 minuttir, áðrenn øll venda og ganga ella renna aftur til byrjanina. Eftir túrin verður okkurt gott at fáa í Býráðssalinum. Øll eru hjartaliga vælkomin til tiltakið.
Kelda: www.klaksvik.fo
SáH


text:
Kantinan á Glasi
Kantinan á Glasi vil veita næmingum og starvsfólki vælsmakkandi, heilsugóðan og føðslurættan kost fyri sámiligar prísir. Vit hava morgunmatarborð frá kl. 07 á morni, har til ber at fáa sær morgunmat fyri 35 krónur. Á døgurða fæst heitur matur og salat. Salatborð kostar 35 krónur og døgurði 45 krónur. Vit leggja stóran dent á at matur ikki fer til spillis og at vit kunnu halda prísirnar so lágar sum gjørligt. Fyri at tað skal bera til heita vit á lesandi og starvsfólk um at fylgja leiðreglunum:
- Fá tær einaferð uppá tallerkin
- Fá tær ikki meira, enn tú orkar at eta
- Ruddað upp eftir tær, so øll fáa eina góða uppliving í kantinuni
-
Upplatingartíðir
Kantinan er opin soleiðis:
mána- til fríggjadag frá 7:00 til 14
-
Prísir
Morgunmatarborð: 35 kr.
Salatbarr: 35 kr.
Døgurði: 45 kr. (einaferð uppá tallerkin)


text:
Skrivað tann .
á Torginum týskvøldið 11. oktober kl. 21.00 á RÁS2
Sent verður úr Klaksvík - Kári Kjelnæs leggur til rættis
Skrivað tann .
Kelduvaðið sunnukvøldið 09. oktober kl. 21.00 á RÁS2
Sending úr Klaksvík (fyrru ferð send 19.06.2011)
Kári Kjelnæs leggur til rættis
Skrivað tann .
Torgið týskvøldið 04. okt. kl. 21.00
Gestur verður Jens Magnus Jensen úr Leirvík.
Vertur verður Absalon Absalonsen.
Torgið verður endursent sunnudag kl. 12.30.
Skrivað tann .
Kelduvaðið 02. oktober kl. 21.00.
Sent verður úr Klaksvík, Kári Kjelnes leggur til rættis
Verður endursent hóskvøldið 6. okt. kl. 21.00.


text:
Við Rák ber til at síggja streymin neyvari enn áður. Rák liggur á telefonini, og er altíð tøkt um okkurt ivamál stingur seg upp. Hetta er eisini ætlað teimum ið hava stuttleikabátar og kann eisini nýtast í undirvísing av ymiskum slag. Tað er ikki neyðugt við samband til alnótina fyri at nýta Rák
Statoil hevur veitt fíggjarligan stuðul til verkætlanina.
Fiskaaling hevur staðið fyri verkætlanarleiðslu og ráðgeving.
Fróðskaparsetri hevur veitt grunddáta.
Magnussen hevur veitt tøkniliga ráðgeving og sniðgeving/forritan.


text:
Í frágreiðingini, sum er bíløgd av norska vinnu- og fiskimálaráðnum, verður mett, at búskaparliga virðið av at Noreg gerst partur av TTIP verður millum 13 og 35 mia kr., svarandi til 2.200 – 6.800 NOK fyri hvønn íbúgva. Orsøkin til stóra spennið er serliga, at búskaparliga virðið er tengt at, í hvønn mun onnur lond tengja seg uppí fríhandilsavtaluna.
Í frágreiðingini verður mett, at TTIP-luttøka kann gerast ein stórur fyrimunur fyri norskan fiskaútflutning, bæði tí tollurin á flestu fiskavørum til USA sannlíkt verður strikaður, men eisini tí tað er sannlíkt, at betri marknaðaratgongd fæst fyri norska útflutningin av teimum fiskavørum til ES, sum í dag eru fevndar av tollforðingum. Verandi EBS avtala hevur við sær, at tollur er á einari røð av norskum fiskavørum til ES, m.a. fyri fleiri virkaðar fiskavørur. Í dag verða rindaðar uml. 900 mió norskar krónur árliga í tolli fyri norskar fiskavørur, sum verða útfluttar til ES. Mett verður, at TTIP avtalan fer at strika tollin á fleiri av hesum fiskavørum, og tí kann tað eisini gerast ein fyrimunur fyri norskan fiskaútflutning til ES, um Noreg gerst partur av einari møguligari TTIP-avtalu.
Framtíðin hjá TTIP er tó óviss, ikki minst nú úrslitið av forsetavalinum í USA gjørdist at Donald Trump verður forseti komandi 4 árini. Um TTIP gerst veruleiki, verður hon tó sannlíkt ein opin avtala, har onnur lond kunnu gerast partur av avtaluni, um og tá hon er komin í gildi.
Um Noreg fær betri marknaðaratgongd til ES, gerst tað uppaftur meira umráðandi at Føroyar eisini fáa bøtt um marknaðaratgongdina til ES fyri vørur, har tað í dag er tollur ella tollfríar kvotur á.
Kelda: www.nupi.no


text:
Orð: Árni Jacobsen
Lag: George William Torrance
1. Syndtyngda sál, tær til Jesus vend,
gev honum lív títt og sál í hond.
Frelsa við honum tær er send,
hann loysa kann syndabond.
2. Vilst vit øll vóru á oydnum veg,
hirðanum bakið vit høvdu vent.
Faðirin seyðin elskaði,
og bjarging hann hevur sent.
3. Sonin hann sendi at finna tann,
í deyðavandanum staddur var,
leitaði hann, heilt til hann fann
og heim hann á herðum bar.
4. Verkið er fullgjørt, tín sál í dag
finna kann friðin, tú saknar enn.
Lat hjartað upp, fá tað í lag,
kom nú henda friðin kenn.


text:
- 05 juni 2017
Tann árligi ruddingardagurin í ár var leygardagin 27. mai. Fyrraparturin av degnum var vátur og ilsligur, men seinnaparturin og kvøldið vóru framúr: sólskin og heiður himin. Væl av fólki møtti til morgunmatin, sum í ár var í skúlanum kl. 10, tí bygdarhúsið var upptikið. Hetta - at samlast í skúlanum - var nakað serligt og beindi tosið aftur á gomul skúlaminnir: kolkassan, holið á norðsíðuni, teir tónaðu rútarnar, innisettur, tabell, uttanat, keypa merkir --- her sat eg - sungu uppi við orglið - minnist tú tað? Jú, mangt og hvat var havt á orði, men tað var sum við "súluni" í Mikinesi: skúlin var góður. Tað var eitt sindur trekt at tøma skúlan, tí tað var so illfýsið uttandura, men so við og við varð farið til verka. Tær árligu ruturnar blivu fylgdar: gjøgnum fjøruna, gjøgnum Ánna, í bøin, í/á Gjónna - ja, runt alla bygdina. Á teirri heimaru síðuni á Niðaru Brúgv hevur ein elkaðal verið festur, men við árunum er so nógvur rustur komin rundan um hann, at hetta hevur skemmað brúnna rættuliga nógv, tí hetta var so ásýnligt. Nakrir handfimir smiðir loystu kaðalin og løgdu hann undir brúnna, og eisini ætlaðu teir sær at mála tað heila, men regnið forðaði tí. Sjálv ruddingin gekst væl, og fólk hildu, at tað var ikki so nógv órudd, so nøkur tóku seg saman at lúka ókrút burtur fram við ymiskum betongrennum og veggjum, meðan onnur tóku sær av minnisvarðaøkinum.
Tað eru mong ár síðani, at telefonpelarnir heim í gjøgnum Dalin eru burturbeindir, og samskiftissambandið lagt undir flag, men í ár fingu SEV-pelarnir somu lagnu, so hereftir verður tað truplari hjá nátúrkreftunum at bjóða nútíðini av. Í framtíðini verður tað óivað rárt at síggja pelar, men Gjómaður setti eina pelareiggju upp undir Fløttahoyggjhúsinum henda dagin. Neyvan hevur Gjómaður reist reiggjuna við pelavarðveitslu fyri eyga, men sterk er hon, so nátúrkreftirnar mugu brúka tol, skulu tær skala henni. Kanska fer onkur í framtíðini at siga: "Hesir pelarnir stóðu einaferð Heimi í Dal!" Tað gekst væl at reisa hana, tí har vóru nógvar sterkar og kønar hendur, og um fimmtíðina royndu tey fyrstu reiggjuna - og nú um hvítusunnuna var rættuligt lív í. Vert er at leggja aftrat, at Bygma Balslev, í Havn, hevur stuðlað pelareiggjuni fíggjarliga.
Klokkan fimm var døgurði í Bygdarhúsinum. Tað var hugnaligt at sita har við einum góðum bita og práta um dagsins verk. Vesturskinið var nú í hæddini, so fleiri smoygdu sær útum við kaffikroppinum, nú døgurðabitin var komin niðurum. Klokkan níggju skuldi festast í fjørubálið, so tað var bara at geva sær góða tíð uttanveggja í sólskininum. Fyrr um dagin var mangt og hvat drigið oman í fjøruna til brenningar: burturkast frá húsarhaldum, plattar av Smoltstøðini, viður av Hoygarðinum, sum í hesum døgum fær nýtt dúkatak og aðrar umvælingar og ikki at gloyma 6-mannafarið, "Tjaldrið", sum Sigurd í Bíggjarlagnum átti. Símun Jóhan Wolles, á Eiði, smíðaði bátin, og hvørja ferð, Símun Jóhan læt ein nýggjan bát av hondum, vóru orð hansara hesi: "Gud gævi, hann verður høgdur ella brendur!" Nú var "Tjaldrið" so mikið illa farið, at Símun (hjá Sigurdi) avgjørdi at fáa tað á bálið, og tað var nokk ein røtt avgerð.
Um nýggjutíðina varð fest í bálið, og tá var ein rúgva av fólki í fjøruni. Veðrið var so avbera gott - Kalsoyggin so vøkur í vesturskininum, men Tyril og toppurin av Middagsfjalli fingu eisini sín part burtur av vesturskininum. Sum Christian Matras var beinrakin: "Einki er sum summarkvøld við strendur." - So við og sum "Tjaldrið" hjánaði burtur, mentist sangurin í fjøruni. Jónsvein í Lon hevði tikið sær gittaran fram, og Gjómaður hevði býtt eitt sanghefti út, so har var ikki at halda seg aftur hjá tí, ið hevði hug at opna sær munnin. Børnini vórðu heldur ikki gloymd, tí tey høvdu fingið eitt lítið bál at spæla sær um aftur við grillaðum pylsum og onkrum tostadrykki. Jú, hetta var ein hugnalig løta Niðri undir Kleiv, og lítið man vera at ivast í, at dimmið lætti, áðrenn tann seinasti vendi fjøruni bakið. -- Samanumtikið, ein góður og hugnaligur ruddingardagur.


text:
Tíð mín í Álaborg
Magnus Pauli West
Eftir at eg avleveraði lykilin til Álaborg og var byrjaður at hugsa um næsta kapitul í mínum lívið fekk eg eina nýggja uppgávu frá Føroyingafelagnum í Aalborg. Eina øðrvísi uppgávu, sum eg ikki hevði væntað at gera enn á sinni. Men við mínum lætta lyndi, eri eg altíð klárur at átaka mær eina spennandi uppgávu, og tað fari eg hervið í gongd við.
Klokkan er farin av 19 sunnukvøldið eftir ræstkjøtaveitsluna. Eg siti við køksborðið heima í íbúðini á C. W. Obel kollegiunum. Í bakgrundini kennist tað sum brummi av Dolci Gusto maskinuni spælir í takt við tónunumm frá Sam Smith úr hátalarunum. Meðan angurin frá mínum chai tea latte so smátt byrjar at fylla køkin, siti eg og hugsi um mína tíð í Føroyingafelagnum. Um tú, sum lesari, ikki enn er komin á slóðina um, hvat uppgávan hjá Føroyingafelagnum er, so er at fylgja við, meðan eg greiði frá endurminningum mínum. Áðrenn tú byrjar at bresta útúr látri og hugsa, ”halt kipp ikki, sum hann er blivin gamal”, so skal eg siga tær, at hasin tankin longu hevur strokið meg, og eg fangaði meg sjálvan í at flenna at mær sjálvum. Tá eg hugsi um endurminningar, hugsi eg um tær bøkur, eg havi lisið um eldsálir, íverksetarar og slóðbrótarar, sum hava sett fingramerkið sítt á alheimin. Hetta fær meg at hugsa um, hvat eg kann bjóða tykkum lesarum? Havi eg veruliga upplivað so nógv? Gjørt so nógv? Eg veit ikki, møguliga. Lat okkum nú síggja, hvørji gullkorn koma úr hesum endurminningum. Síðani kunnu vit gera okkum eina niðurstøðu, um eg hoyri til nøkur av hesum heitinum.
So set teg væl til rættis, og lat meg føra teg aftur til ta tíðina, tá ið alt byrjaði.
Áðrenn Álaborg
Sum lovað, vil eg greiða tykkum frá tí tíðini, tá ið alt byrjaði. Tað var ein kaldan november í 1987 – nokk nakrar mánar áðrenn hetta. Eg eri barn frá babyboom árinum á Tvøroyri, tá yvir 40 børn blivu fødd. Um vit samanlíkna hetta við í dag, so blivu um 40 børn fødd í allari Suðuroynni í 2017. Orsøkin til babyboomið, og kanska eisini orsøkin til, at eg bleiv til, var at Tvøroyrar kommuna bjóðaði øllum, ið áttu børn í 1987, ein eyka barnakekk. Hesin møguleikin hevur kanska birt ein íverksetanaranda í nógvum pørum á Tvøroyri, tí brádliga var ein enn størri vinningur í at fáa sær eitt barn.
Sum miðlingur í einum deilignum syskinaflokki á trý vaks eg upp í einari miðalklassa familju; pappa er útbúgvin bilmekanikari, men arbeiddi stóran part av barnaárunum sum umsjónarmaður, og mamma var hjálparfólk í barnagarðinum og hevur í dag meira enn 25 ár á baki. Pappa og mamma eru foreldur av tí slagnum, sum ofraðu alt fyri børn teirra. Vit vistu altíð, at vit komu fyrst, og at tey hjálptu okkum alt tað, tey kundu.
Eftir at hava lokið miðnámskúlaprógvið í 2017 arbeiddi eg í eitt hálvt ár á Delta Seafood og eftir hetta var eg hareftir so heppin at koma í læru á TAKS. Tíðin á TAKS var ótrúliga mennandi fyri meg persónliga, og tað var í hesari tíð, at grundarlagið bleiv lagt til tann persón, eg eri í dag. Í 2008 møtti eg eisini damu míni, og síðani tá hevur ævintýrið koyrt út í eitt og við fullari ferð. Hon er tann, sum hevur gjørt tað møguligt hjá mær at vera í nevndini í Føroyingafelanum, tí uttan stuðul hennara, hevði tað ikki borið til.
Tíð mín niðri byrjaði í 2014, tá eg bleiv upptikin á Aalborg Universitet at lesa altjóða fyritøkusamskifti. Men tann størsta hendingin, eg havi upplivað, var í juli 2016, tá eg bleiv pápi. Sjálvt um gerandisdagurin er vendur á høvdi, og eg hvønn minutt av hvørjum degi hugsi um dóttrina, so er tað einki annað enn fantastisk at verða pápi. Í 2017 kom eg inn á master-útbúgvingina ’Culture, Communication & Globalization’ og valdi sergreinina innan leiðslu og organisatión.
Hatta vóru áleið 30 ár pakkað niður á nakrar linjur. Kanska hetta fær teg at hugsa, um hvussu lítið vit fylla í alheiminum, tá vit kunnu skriva alt lív okkara á nakrar fáar linjur. Líkamikið, latið okkum flyta okkum burtur frá filosofisku tonkunum og aftur til uppgávuna, sum eg fekk frá Føroyingafelagnum.
Fyrsta sæti í nevndini, árið 2015/2016
Fyrstu ferð, eg var í Føroyingafelagnum í Aalborg, var í august 2014, og hettar var til eina ’Álabrunsj’. Hetta var umleið tvær vikur eftir, at eg og daman vóru flutt til Danmarkar í lestrarørindum á Aalborg Universitet. Á hesari brunsjini hitti eg fleiri føroyingar, sum eg bæði kendi, visti um og ongantíð áður hevði hitt. Hetta upplivilsið fekk meg at hugsa um, hvussu genialt tað var, at føroyingar kundu hittast til eitt prát í umstøðum – sum á ein løgnan hátt – minti okkum um Føroyar.
Eftir Álabrunsjina vóru daman og eg til nærum øll tiltøk Føroyingafelagið skipaði fyri. Í einum føroyskum ballið saman við eitt nú Gunnari í Dali og Jens Arna Leo Hammerfoss kom tað upp at venda, at Jan Smedemark og eg burdu stillað upp til aðalfundin 2015. Hetta gjørdu vit so, og báðir blivu valdir inn í nevndina. Í hesari fyrstu nevnd vóru, umframt eg: Gunnar í Dali, Jens Arni Leo Hammerfoss, Jan Smedemark, Angeli Tindskarð, Kára Veirum og Terji Beder. Vit skipaðu okkum, og eg átók mær uppgávuna sum skrivari. Tað var ikki av tilvild, at eg valdi at blíva skrivari, tí sum samskiftislesandi kundi eg brúka tað, eg lærdi á universitetinum í “veruliga” lívinum. Harafturat metti eg, at royndir mínar á TAKS kundu gangnýtast og á hendan hátt kundi eg møguliga seta mítt fingramerkið á felagið og nevndararbeiðið.
Um hetta mundið var ikki so øgiliga nógv virksemi í felagnum. Hetta kom nokk av, at nevndin frammanundan hevði brúkt alla orku sína í at fáa felagið í gongd aftur. Tað var ein stór uppgáva at fáa føroyskar útisetar til tiltøkini. Eitt dømi um stóru uppgávuna var til eina Álaquiz, tá ið einans tvey borð luttóku. Men fyri at vit skuldu gera quizina eitt sindur meira spennandi, so spældu barrvørðirnir við tað triðja borðið. Sjálvt um hetta dømið bert var eitt av mongum, so fall nevndin ikki í fátt. Andin í nevndini um at menna felagið og harvið gera felagið størri helt áfram. Við hesum fyri eyga, fór nevndin í gongd við at ’brainstorma’ og finna uppá nýggj tiltøk. Minnist meg rætt, so var tað til hvønn nevndarfund, at okkurt nýtt uppskot kom uppá tal. Vit í nevndini tosaðu um allar møguleikar til at skipa okkurt nýtt tiltak, og tað var einans hugflog okkara, ið setti mørk. Vit tosaðu um tað reyða kuffertði, konsertir, framløgur, útferðir, barnatiltøk, you name it, næstan alt kom upp at venda.
Hetta var ein øgiliga spennandi tíð, tí vit høvdu frítt val, og tað var bara at royna hugskotini. Og nógv bleiv roynt av, okkurt var væleydnað, og okkurt var ikki. Nærum øll í nevndini vóru lesandi, høvdu ítriv og familju, sum eisini skuldu passast. Hetta avmarkaði, hvussu nógv orka kundi leggjast í felagið. Í hesari sætini, 2015/2016, blivu trý í nevndini foreldur, so tað lá enn meira á okkum, sum ikki høvdu børn. Men tað gekk, og øll skiltu støðuna hjá hvørjum øðrum.
Eitt síðsta, sum er áhugavert at nevna frá fyrsta árið mínum í nevndini, er, hvussu eg valdi at skipa nevndarfundirnar. Sum eitt tað fyrsta eg upplivdi, sum eg eisini var ávaraður um, áðrenn eg stillaði upp, var, at nevndarfundirnir vóru sera drúgvir. Ofta tóku teir hálvan triðja tíma, og meginparturin av tíðini bleiv brúkt til uttanumtos. Hendan trupulleika hevði eg upplivað fyrr á TAKS men ikki í eins og stóran mun, har vit hareftir valdu at seta minuttir av til hvørt evni. Soleiðis kom strukturur í fundarnar, og tíðin bleiv brúkt meira effektivt. Fólk vistu tískil, at tað einans vóru x minuttir, sum tey høvdu at tosa um eitt evni, og hareftir koma við einari loysn. Eg minnist at aftaná nakrar nevndarfundir við hesum leisti, at Angeli segði við meg, hvussu deiligt tað var, at fundirnir vóru so effektivir og stuttir, tí nú kundi hon koma heim til sjeikin, sonin og skúlatingini í rímiligari tíð.
Alt í alt var fyrsta árið hjá mær í nevndini spennandi og mennandi. Eg lærdi, hvat skal til fyri at flyta eitt tiltak úr stoypi skeiðini og út í veruliga lívið. Eg lærdi eisini, hvussu tað er at arbeiða saman við øðrum fólki um eitt felagsmál, og hvussu umráðandi tað er við strukturi og effektivari nýtslu av tíð og serliga, hvussu umráðandi samskiftið er.
Næsta sæti, árið 2016/2017
Á aðalfundinum í 2016 valdi eg at stilla upp og bleiv afturvaldur. Hesin aðalfundur var eitt sindur sermerktur, tí í fráfarandi nevndini valdu trý at steðga, og eingin nýggjur ætlaði at stilla upp. Sostatt vóru vit einans fýra, ið stillaðu upp, og hettar var ov lítið til at manna eina nevnd. Afturat at eingin ætlaði at stilla upp, so vóru sera fá fólk til aðalfundin. Men eftir at hava tráspurt tey, sum vóru møtt, fingu vit Gurið Djurhuus at stilla upp, og harvið var nevndin klár. Í hesi nevndini vóru, umframt meg og Gurið: Jan Smedemark, Kára Veirum og Jens Arni Leo Hammerfoss. Tá nevndin hevði skipað seg, hevði eg tikið á mær formanssessin.
Hetta seinna árið hjá mær í nevndini minti nógv um fyrsta, tí vit arbeiddu framhaldandi við at menna felagið. Tó var tað soleiðis, at vit einans vóru fimm nevndarlimir, og hetta førdi við sær, at byrðan var enn størri á hvønn nevndarlim. Tó vildu vit ikki, at hetta skuldi ávirka nevndararbeiðið ov nógv. Og á ein ótilvitaðan hátt birti hetta okkurt í okkum, at vit vildu vísa, at sjálvt um vit einans vóru fimm, so skuldi hetta ikki varnast – heldur tvørturímóti.
Í menningararbeiðinum vóru nógvir bóltar í luftini, tí afturat at finna uppá nýggj tiltøk, so royndu vit at fáa tað fíggjarliga uppá pláss í felagnum og at skapa umrøðu til felagið. Viðvíkjandi fíggjarliga partinum av felagnum hevði Jan Smedemark, sum var peningarøkil, fingið atgongd til e-boksina hjá felagnum, og tað vísti seg, at stór eftirstøða var. Tá hann hevði verið ígjøgnum alt og eftirspurt kommununa, um nakað annað lá í láni, vísti tað seg, at felagið skyldaði yvir 16.000 krónur. Hettar var ein sera stór upphædd, tí felagið átti bara nakrar 30 túsund krónur. Sostatt var skuldin nærum helvt av øllum tí, vit áttu á bók. Vit í nevndini blivu skjótt samd um, at best var at gjalda skuldina og byrja upp frá nýggjum – skuldafrí. Samstundis sum vit arbeiddu við at fáa felagið á fíggjarligt rættkjøl, arbeiddu vit við at skapa umrøðu um felagið. Vit arbeiddu miðvíst við at kunna um tað, sum hendi í felagnum. Hetta gjørdu vit á okkara heimasíðu, sosialu miðlunum og eitt nú í bløðunum Túnatos og Fjølnir. Tað er sera trupult at máta, um hendan miðvísa kunning gjørdi stóra ávirkan, men vit mettu, at tað var umráðandi. Tí vit vistu, at greiddu vit ikki útisetunum frá um felagið, ja so var heilt vist, at vit fullu niður ímillum øll hini tilboðini, sum Aalborg býur hevur at bjóða.
Tvey ting, sum eru verd at leggja dent á hetta árið umframt tað, sum er skrivað omanfyri, er, at hetta árið byrjaðu vit at gera nógv burturúr at fáa sjálvboðin í felagið. Hetta var ein tung uppgáva, men tað eydnaðist okkum at fáa eitt nú Kjartan Festirstein Andreasen, Jarmund Michelsen og Birgir Dalfoss sum saman við makunum hjá nevndarlimunum, gjørdu tað møguligt at halda gongd í menningini av felagnum.
Hetta árið gjørdu vit í nevndini eisini av, at vit skuldu spyrja/biðja fólk um at stilla upp til komandi nevndarfund, soleiðis at vit ikki stóðu í somu støðu sum árið frammanundan. Hetta, kunna vit róliga staðfesta, virkaði, sum tit kunna lesa í næsta brotið av hesum endurminningum.
Mítt fyrsta ár sum nevndarformaður var sera læruríkt og bygdi uppá árið frammanundan, og tað eg fekk við mær har frá. Sum formaður fekk eg eitt innlit í, hvat tað merkir at leiða og kveikja fólk, og samstundis hava ein reyðan tráð í tí, sum vit gjørdu. Í sessinum sum formaður stóðu míni virðir sína roynd, og eg royndi alla tíð at hava hesi í huga í øllum, sum eg gjørdi. Virði míni í nevndararbeiðnum skulu tit ikki blíva snýtt fyri, men lat meg líka greiða frá mínum triðja og seinasta árið í nevndini.
Triðja og seinasta sæti, árið 2017/2018
Triðja og seinasta ár mítt í nevndini kundi líka væl slett ikki blivið til nakað, tí á aðalfundinum 2017 var eg í iva, um eg skuldi halda fram ella gevast. Hendan ivastøðan var ikki, tí at eg ikki tímdi við nevndararbeiðnum, men tí eg stóð til at blíva liðugur við mína bachelor útbúgving, og eg visti ikki, hvat hendi eftir summarferiuna. Eg hevði søkt inn á master útbúgving, men tá aðalfundinum var, hevði eg ikki fingið svar uppá umsókn mína. Tá eg hevði givið mína formansfrásøgn, og eg stutt eftir hetta skuldi svara, um eg vildi stilla upp, vóru nógvir tankar í mínum høvdi. Eg valdi síðani at stilla upp, og hetta er ein avgerð, sum eg eri sera glaður fyri. Hesin aðalfundur var sera góður; nógv fólk vóru upp, og fólk vóru íðin at stilla spurningar. Og tá nevndarvalið var av, kundu vit aftur skipa eina sjeymannsnevnd. Í nevndini saman við mær hesa fer vóru: Gunnar í Dali, Árni Lisberg, Gurið Djurhuus, Martin Didriksen, Bryndis í Dali og Kára Veirum.
Hendan triðja nevndin helt fram, har undanfarnu sleptu. Menning av felagnum stóð enn ovast á listanum, og nevndarlimirnir fóru sera skjótt í gongd við at skapa nýggj og fleiri tiltøk. Eitt, sum eyðkendi hesa nevndina frá undanfarnu, var, at kreativiteturin var lyftur upp á eitt hægri støði. Nærum einki var ovboðið hjá nevndarlimunum, og teir nærmast ristu nýggj hugskot úr ermunum. At nevndin var sera virkin sást eisini aftur í limatalinum, tí limatalið vaks støðugt, og tá klokkan slóð midnátt 31. desember 2017 vóru 240 limir í felagnum. Eitt limatal, sum ongantíð áður hevur verið so høgt. Ein viðmerking til hetta høga limatal er, at nevndin avgjørdi at herða eftirlitið við luttakarum, soleiðis at tað bleiv fylgt upp um tey, sum komu til tiltøkini, vóru limir. Eitt, sum er vert er at hugsa um í hesum samanhangi, er, at um hetta átak hevði verið gjørt áðrenn, so hevði møguliga limatalið í eitt nú 2015 og 2016 verið hægri. Hetta er bara spekulatión, men óansæð átak ella ikki, so meti eg, at tað arbeiðið henda nevndin gjørdi heilt vist hevði stóra ávirkan á høga limatalið.
Nevndararbeiðið í hesari nevndini virkaði serstakliga væl. Øll góvu sítt íkast, og øll sluppu at seta sín dám at nevndararbeiðið og tey tiltøk, sum vóru. At arbeiðslagið var gott, endurspeglaði eisini hýrin hjá nevndarlimunum. Vit høvdu aldrin ósemjur, og altíð vóru fólk fús at átaka sær ábyrgdina til ymsu tiltøkini. Fyri meg persónliga var hetta sera hugaligt at síggja, tí øll komu glað til tiltøkini og nevndarfundir. Eg kendi tað sum um, at nevndin var ein lítil familja, sum stuðlaði hvørjum øðrum og samstundis ikki var bleik at skemtast og prika til hvønn annan -alt fyri ein góðan látur.
Um eg skal nevna okkurt afturat uttan at gera hendan partin ov langan, so vil eg nevna barrina í Álastovu og nýggju heimasíðuna. Tí bæði blivu gjørd av nevndarlimum og sjálvbodnum, og ein kann ikki seta fingurin á, at hetta ikki bert vóru útlærdir timburmenn, snikkarar, elintalarørar, listafólkum ella KT-mennarar. Hettar vóru heilt vanlig fólk, ung fólk, sum høvdu dirvi og hug at geva limunum og felagnum okkurt nýtt. Og hetta gjørdu tey uttan at krevja eitt oyra afturfyri.
Skal eg samla samanum árið og siga, hvat tað hevur givið mær, so kann eg siga, at eg upplivildi, at trý ár og harvið arbeiðið hjá trimum nevndum, bleiv fullgjørt. Alt tað arbeiðið og øll tann orkan, sum varð løgd í felagið yvir trý ár, bar nú frukt av sær. Nevndarárið 2017/2018 bjóðaði limunum 33 tiltøk í Álastovu somuleiðis eini 50 innandura tiltøk. Eg vil enn eina ferð nevna, at Álaborg hevði eitt metár við heili 240 limum! Hetta síðsta árið gav mær eisini eitt innlit í, hvussu nógv arbeiði og tíð liggur í einum virknum felagið, men samstundis gav tað mær eisini møguleikan at flyta mítt fokus, sum formaður, yvir á tað umsitingarliga og at hava yvirlit yvir tiltøkini. Harvið lat eg størri ábyrgd á hinar nevndarlimirnar.
Míni virðir í nevndararbeiði
Um eg heilt stutt skal lýsa tey virði, eg havi lagt í nevndararbeiðið og sum somuleiðis stýra mín gerandisdag, so kann eg nevna, at tað merkir nógv fyri meg at vísa virðing, vera siðiligur yvirfyri øðrum og at øll skulu viðgerðast eins. At vera takksamur og at eg eri vitandi um, at eg ikki eri einsamallur um at klára nakað, er eisini nakað eg leggi stóran dent á. Í mínum hugaheimi er tað soleiðis, og hetta er galdandi bæði í gerandisdegnum og í nevndararbeiðinum. Vit eru eitt toymi sum saman náa málið! Hóast tað er ein, ið gongur fremst ella ger nógv, so megnar viðkomandi ikki at gera alt einsamallur. Er ein vitandi um hetta og vísir virðing fyri tí hjálp, ein fær, ja, so eru fólk altíð klár at hjálpa til. Hesin hugsunarháttur hongur eisini saman við leiðslustílinum ’lead by example’ (leið sum fyrimynd), sum eg havi roynt at nýtt. Tí um tú í verki vísur tín dugna, drívmegi og vilja, so vilja fólk gleðiliga geva eina hjálpandi hond og taka í móti uppgávum. Tey gera hetta, tí tey eru vitandi um, at tú sjálvur hevði gjørt tað sama, um støðan var umvend.
“I work and lead by the philosophy “leading by example”, as I believe that this form of employment and leadership displays what you, or your leader, is capable of. Furthermore, I believe people are more acceptable to leadership, if they know that management is willing to “walk the talk”.
Personal:
I have a very down to earth personality, but fully committed to the assignments that are handed to me. I am very determined, but simultaneously I have a gentle approach to things.
My philosophy is; “People are born free and equal in dignity and rights”. And this is the way I treat people and expect people to treat me”
Eg læs einaferð eina bók, av journalisturin Adam Bryant. Í bókini hevur rithøvundurin samrøður við fleiri stjórar í USA. Í eini samrøðu nevnir tann eini stjórin ’deal with the cards you’re deal’t’, har hann vísti á, at tú ikki altíð ert Harri yvir, hvønn tú hevur at hjálpa tær – men fá tað besta úr øllum, líkamikið á lærdóm, handalag, verumáta o.s.fr. Hetta er eisini nakað, sum eg havi verið vitandi um, tá eg havi arbeitt við nevndarlimunum gjøgnum hesi trý árini. Tí øll eru ymisk, og tað ræður um at fáa tað besta burturúr øllum, uttan at nakar skal føla, at uppgávurnar eru ov lættar ella ov tungar. Tá hetta er sagt, so havi eg ikki verið bangin at leggja eitt sindur eyka á hvønn nevndarlim, tí hetta er við til at menna hvønn einstakan. Tí sum Master Shifu segði við Po í Kong Fu Panda 3; “um ein einans ger tað, viðkomandi dugir, so lærir viðkomandi einki nýtt.”
Okay, kanska bleiv hetta eitt sindur longri, enn eg lovaði í byrjanini, men vónandi eru hesar linjur ikki burturspiltar, og vónandi følir tú ikki, at ”hasar minuttirnar fái eg aldrin aftur.”
Hugleiðingar
Nú mínar endurminningar nærkast endanum, er tað kanska sømiligt at koma við nøkrum hugleiðingum, sum eg havi gjørt mær gjøgnum ár og dag, meðan eg var í nevndini. Møguliga ert tú samd/ur við mær ella møguliga heldur tú, at hesar hugleiðingar einki hava við veruleikan at gera. Óansæð, so hevur tú rætt til tínar meiningar og her koma tvær frá mær.
Samskifti á netinum
Eg havi verið sera varin, tá eg, vegna Føroyingafelagið, havi samskift og lýst á eitt nú heimasíðuni og Facebook. Mítt varsemi hevur verið endurspeglað í háttinum, eg havi skrivað. Eg havi altíð roynt at verið so greiður sum gjørligt, tá eg havi skrivað okkurt. Orsøkin til tess er, at tað er eitt rák í dag, har fólk ikki leggja fingrarnar í millum, tá tey viðmerkja og samskifta á netinum. Tey kalla ein spaka fyri ein spaka ella rættari; tey kunnu kalla teg eitt reyvarhol og onnur verri lýsingarorð, og helst draga tey okkurt, sum abbi tín gjørdi, tá hann var ungur, eisini uppí. Verumátin á netinum endurspeglar á ongan hátt mátan, hesi fólk vildu samskift andlit til andlit. Hetta haldi eg – og nokk nógv við mær – vera ein sera løgin atburður, og sjálvur meti eg, at hetta er í botn og grund vantandi uppaling og vanlig virðing yvir fyri hvørjum øðrum. Tí í mínum hugaheimi er eingin munur á, hvussu ein uppførir seg á netinum, eitt nú Facebook, og við kuldaskápi í Miklagarði. Tí eg trúgvi ikki, at hesi fólk dáma tað, tá tey sjálvi standa fyri skotum og blíva kallaði líkt og ólíkt. Tær ferðir eg havi verið úti fyri hesum, havi eg altíð svarað virðiliga aftur og roynt at hildið tónan sømiligan. Tó so, so skal man ongantíð finna seg í at verða verbalt voldtikin á eitt nú Facebook, og hendir tað, so skal man bara á ein virðiligan og fastan mátan seta hesi fólk uppá pláss, uttan at mann setur seg á teirra støði.
Sjálvboðið arbeiði
Seinasta hugleiðingin hjá mær er um sjálvboðið arbeiði. Sjálvboðið arbeiði fyri meg var ikki nakað, eg hugsaði um fyrr enn eg kom til Danmarkar. Og eg rokni ikki við, at eg eri tann einasti í føroyingur, sum hugsar soleiðis. Tað, eg nú kann siga, er, at hetta er sera harmiligt, tí tú fær so nógv burturúr persónliga at gera sjálvboðið arbeiði. Afturat tí persónliga, so sleppur tú at hjálpa øðrum og soleiðis geva okkurt til tann felagsskap, sum tú nú eina ferð gerst partur av. Omaná hesar ágóðar, so gevur tú tær størri møguleikar at sleppa inn á dreymaútbúgvingina ella at fáa dreymastarvið. Tí sannleikin er tann, at próvtalskrøvini gerast alsamt hægri og meira órealistisk at náa. Um órealistisku próvkrøvini ikki eru nokk, gerast vit alsamt fleiri fólk, og sostatt gerst kappingin størri bæði til at fáa dreymastarvið og at sleppa inn á dreymaútbúgvingina. Tessvegna mugu vit gera okkum meira eyðsýnd og harvið kunna skilja okkum frá øllum hinum. At vit broyta hendan hugsunarhátt hendir ikki yvir eina nátt, men má eitt nú rótfestast í teimum ungu. Og her liggur bólturin til høgra beini hjá foreldrunum, tí tey kunna kveikja áhugan hjá børnum, og um hettar ikki riggar so kunna foreldrini altíð blaka børnini av sofuni. Tí tað er eingin grund til at børn skula liggja á sofuni hvønn dag í 6 ella 7 tímar og hyggja eftir Netflix ella stara í Facebook. Latið tey heldur fara út og liva lívið heldur enn at hyggja at, meðan onnur liva tað, fyri síðani at gráta, tá viðkomandi ikki kann koma inn á dreymaútbúgvingina, tí viðkomandi hevur søkt eftir kvotu 2, men ikki hevur klárað at skilja seg úr rúgvuni av umsøkjarum.
Takk
Eg fari nú at enda mína endurminningar við at takka øllum, sum eg havi verið so heppin at møtt í samband við nevndararbeiðið. Tað hevur verið fantastisk at fingið møguleikan at møta og læra so nógv at kenna. Eg ætli ikki at taka nakran framum, tí øll hava á sín egna hátt gjørt teirra besta og lagt alt tað, tey hava havt í felagið.
Til síðst vil eg siga takk fyri stóra heiðurin eg fekk á ræstkjøtaveitsluni. Tað, at eg bleiv heiðurslimur, var sera stórt fyri meg, og tað rørdi mínar hjartastreingir, tá eg fekk hendan heiður.
Grein eftir Magnus Paula West


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
Gøtir, frá Fjalsvegi
Mai 31 , 2007Verða nakrar gøtir frá nýggja Fjalsvegi oman í viðalundina og niðan á gamla veg gjørdar ísamband við nýggja vegin?
Gamli Skúli
Mai 30 , 2007Hvussu nógv hevði tað kosta at umvælt Gamla skúla, gjørdu tit nakra kanning áðrenn hann varð tikin niður??
Hvat ætlar komunan við handlinum hjá Niels hjá John, skal tað vera savn har, og í so fall nær verður tað opið??
Gamli skúli
Mai 28 , 2007Hvat ítøkiligt ætlar kommunan at gera við økið, har gamli skúli var áðrenn ?
Fiskivinnuskúlin
Mai 25 , 2007hvat dato verður "spakin" settur í arbeiðið við fiskivinnuskúlanum ??
Viðvíkjandi báðum hjartasuffunum ...
Mai 24 , 2007... lat meg so eisini nevna, at eg haldi at henda "Spyr bara"-síðan er tekin um fyrimyndarligt samskifti millum kommunu og borgara. Stórt rós skulu tit hava fyri tað.
Vøllurin
Mai 23 , 2007Viðmerking: Kommunan hevur ongantíð fingið studning fyri vøllin inni á fjørð- og tí er bæði spuringurin og svarið langt av leið. ( møguliga ein tankatoskur )
Tað vóru nøkur privatfólk sum søktu um arbeiðsloysisstuðul til gerð av vøllinum, frá Føroya Landstyrið.
Orsøkin til umsøknina var, at tað gingu so nógv ungfólk arbeiðsleys í Vestmanna.
Játta blivu 250.000 kr., tó við tí treyt, at kommunan umsat peningin við útgjalding. Ein onnur treyt var, at minst 60 % av peninginum fór til lønir.
Sostatt kom peningurin til útgjalding frá Føroya Gjaldstovu, tá kommunan ávísti peningin - við hesum kann sigast, at kommunan ongantíð hevur fingið nakran studning í hesum sambandi.
Umleið 15 ungdómar høvdu arbeiði tá vøllurin var gjørdur og Erland Poulsen og Pól Olsen vóru arbeiðsformenn.
Toftavegur
Mai 22 , 2007Hví asfalttera tit ikki Toftaveg fyrst?, hann hevur meira brúk fyri tí
Vevmynd
Mai 21 , 2007Nær fer man at kunna síggja meira enn kajuna og trol á vevmyndini?
Norðbúgvin
Mai 20 , 2007Hvussu nógvar pengar fáa tit fyri handan bátin, um mánan
ferðtálmarar/bungur/bump......kært barn har mange
Mai 19 , 2007Áheitan !!!!!
Nú tora vit ikki longur at lata børnini fara út at spæla, orsaka av at einstakir "vitleysir" bilførarar koyra alt ov skjótt.
Ovasta vegstrekki í miðalsbrekku, har spæliplássið eisini er, er blivin tann reini "autobahn" serliga um kvøldarnar, men eisini aðrar tíðir á degnum.
Tí vilja vit heita á tykkum um at fáa sett forðingar upp, so børnini her uppi aftur kunnu fara út at spæla, uttan at foreldrini ganga sum nervavrak.
Ein loysn er kanska at seta betonklossar á vegin, fyrimunurin við hesari loysn er at teir kunnu takast burtur aftur um veturin tá hálka er.
vinarliga
"nervøs" foreldur
Norðbúgvin!!!
Mai 17 , 2007hvat er meiningin við Norðbúgvanum? Skal hann bara liggja har intil hann søkkur? Tað hevði nú prýt nógv um bygdina at fingi handa bárin vekk.
Ungdómshúsið
Mai 14 , 2007Hey!! Vit eru 3 næmingar úr 7. flokki í vestmanna skúla.
Vit hava eina verkætlan um bygdina.
og tí hava vit ein spurning til tykkum.
Hvørjum árs tali er bygdarhúsið frá??
spegl og peli
Mai 13 , 2007koyri mær ofta ein túr úti gerið, har stendur ein peli mitt á vegnum við kirkjugarðin, kundi hann ikki verið tikin burtur. ella sett endurskin á hann. so hann sæst í myrkri.
og so fyngið eitt spegl á pelan hjá Áslu so man sá um nakar bilur kom niðan gjøgnum skálatungu har er sera ring útsíni tá man kemur úr gerðinum
Asfalttering
Mai 12 , 2007nær verður fari undir at asfalttera í bygdini? Hví skal alt taka soooo langa tíð sum fari verður í gongd vi í Vestmanna???
Fjalsvegur
Mai 11 , 2007Ber til hjá mær at síggja tekningar o.a. viðv. Fjalsvegi her á heimasíðuni? Okkurt lá á forsíðuni fyrr, sum nú er tikið burtur.
Dálking av drekkivatn-goymslu
Mai 10 , 2007Gangi nógv í fjøllinum runt bygdina um summari, er ein flott náttúra vit eiga. Gekk mær ein dagin av mýrunum og oman gjøgnum bjarnadal og víðari oman gjøgnum fonsdal. Sá út sum ein deyður seyður lá í drekkivatninum í bjarnadali, fuglurin var eisini settur á kroppin. Mær dámar væl at drekka reint vatn úr krananum, men hendan dagin gav hetta mær ringan smakk í munnin.
Eru ongar treytir viðvíkjandi goymsluni av drekkivatn, t.d. innhegnan o.a., ella skal man bara ganga útfrá, at vit hava reinasta umhvørvið í heiminum og sleppa frá at hugsa meir um tað?
Fari við hesum staðiliga at heita á kommununa um at avhegna drekkivatn-goymsluna.
Annars takk fyri eina góða heimasíðu, har opinleikin mótvegis borgarinum er í hásæti.
Vetrarfriðing
Mai 08 , 2007Nær rokna tit við, at vetrarfriðingin kemur á mál.
Hevur kommunan sett hagapørtunum nøkur krøv, um nær vetrarfriðingin SKAL vera avgreidd.
Trivnaður og arbeiðspláss í bygdini
Mai 07 , 2007Haldi at vit í Vestmanna ganga eini spennandi tíð ímóti, meira framleiðsla er komið á flakavirkinum, Fiskivinnuskúlin verður bygdur, ellisheimið verður nú bygt, og tað ljóðar at bygdaráðið arbeiðir seriøst við ferðavinnuni, m.a. kampingplássið, kanska talan um tilsaman eini 100 arbeiðspláss, livst so spyrt ??
Sera áhugavert eisini at síggja á heimasíðuni at tunnilin eisini er komin á dagskrá.
Annars farið eg sum hini 95 % í bygdini at heita á bygdaráðið og hagapartarnar um at fáa bygdina vetrarfriðaða, skjótast gjørligt !
Rímiliga nýggjur tilflytari
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Malaisia er í tveimum høvuðslandslutum, sum eru langt hvør frá øðrum, ímillum landslutirnar er Suðurkinahav. Vestari landslutur er á meginlandinum, sunnarlaga á Malakkanesi ímillum Teiland og Singapor, og eystari landslutur er norðarumegin í Borneo. Knappliga 30 mió. fólk búgva í Maleisia, tey flestu í stórbýunum á meginlandinum. Fimta hvørt ár velur Maleisia nýggjan ríkisovasta. Landið er samveldisríki, tilsamans eru sekstan ríki, herav níggju sultánríki. Sultántrúnan gongur í arv, og sultánarnir skiftast um at verða kongar í Malaisia.
Næstan helvtin av fólkinum í Malaisia eru malaiar. Um ein triðingur eru kinverjar, og hini eru ættað frá tilflytarum av Indianesi ella eru ymisk upprunafólk. At fólkið hevur verið so blandað, var fyrr atvold til stríð ímillum fólkasløgini.
Í 1857 settu nakrir tinhøggarar upp eina legu, har áirnar Klang og Gombak renna saman í eitt. Teir nevndu leguna Kuala Lumpur, sum á maleiskum merkir "runutur samkomustaður". Legan vaks skjótt og gjørdist handilsmiðstøð í tin- og gummivinnu. Nú er Kuala Lumpur høvuðsstaður í Malaisia, og har búgva fleiri enn 1,8 milliónir fólk.
Nógv náttúrutilfeingið er í Malaisia, og í landgrunninum við landspartin Sarawak í oynni Borneo eru nógv olja og gass. Einki annað land í heiminum vinnur út so nógva pálmaolju, hon verður nýtt til matgerð og í sápuídnaðinum; bara Brasil ger meiri rágummi. Í regnskógunum í Sarawak veksur dýrur viður, men serfrøðingar halda, at skógurin fer at minka skjótt, tí at meira verður høgt niður, enn tað veksur upp aftur.
Undir børkinum á gummitrænum er hvít sevja, nevnd latex, ið verður gjørt til rágummi. Gummitræið veksur í tropuveðurlagi og veksur væl í lágu fjøllunum á Malakkanesi. Sevjan verður latin gummivirkjunum, sum eru tætt við, har tappað verður. Har verður hon stoytt í kør og blandað við vatni og sýru; síðan verður hon gjørd til tunnar plátur, ið verða royktar ella hongdar út at torna.
Í 1970-árunum vóru fáar verksmiðjur í Malaisia, og næstan øll rávøra landsins, t.d. gummi og tin, varð flutt út til onnur lond og gjørd til lidnar ídnaðarvørur.
Í 1990-árunum var búskaparliga menningin í Malaisia størri enn í flestum londum í heiminum. Enn verður nógv náttúrutilfeingi vunnið, men ídnaðurin er ógvuliga nógv vaksin. Nú eru tveir triðingar av útflutninginum liðug vøra, t.d. bilar, elektrónikkur, klæði og matvøra.
Fyrsti bilur, sum var gjørdur í Malaisia - slagið er Proton - fór av bilverksmiðjuni við býin Kuala Lumpur í 1985. Í 1999 vóru 110.000 proton-bilar gjørdir um árið, hetta talið er voksið nógv síðan tá, mangir teirra verða seldir til Indonesia, Singapor og Bretlands. Hetta bilmerkið hevur verið so væl umtókt, at Malaisia nú er farið í holt við eina aðra nýggja bilverkætlan. Landið er eisini altjóða miðdepil í elektrónikkídnaði, og einki annað land í heiminum ger so nógvar disklastøðir til teldur.
Í 1414 tók fólkið í Malakka við islamskari trúgv, tí at sultánur teirra giftist við muslimskari kongsdóttur úr Sumatra. Nýggi átrúnaðurin festi skjótt røtur um alt landið. Nú á døgum er størri helmingurin av fólkinum í Maleisia muslimar; flestir teirra halda enn islamskar lógir og siðir, og mong konufólk hava klæði um høvur og herðar, tá ið tær fara út.
Av tí at nógv fólk býr fram við áunum og á láglendinum við strendurnar - hetta er lendið, sum javnan stendur undir í vatni - verða húsini sett á steyrar, ið standa djúpt niður í jørðina. Bygdir við tílíkum húsum, nevnd kampung, eru víða hvar í Asia. Húsini standa høgt frá jørðini, at tey skulu ikki fara í vatnflóð. Mongu gluggarnir og tað, at opið er undir gólvinum, ger, at húsini eru turr, og tað verður ikki so klumrut inni.
Hetta landøkið er norðan undan Himaleiafjøllum og tætt suður at Miðkringi. Mesta fólkið býr í áardølunum, ið skera seg ígjøgnum fruktagóða landslagið. Í teimum sjey londunum í hesum øki eru nógv fjøll, og helvtin av lendinum er skógur. Myanmar er avbyrgt, fátækt og eftirland á næstan øllum økjum. Harafturímóti eru Tailand, Malaisia og fram um øll Singapor rík lond við framkomnum ídnaði. Vjetnam, Kambodja og Laos koma nú á føtur aftur eftir drúgv og ræðulig kríggj. Londini hava monsunveðurlag, turrtíð frá november til mars og regntíð frá mai til oktober.
Tá ið regntíðin kemur í mai, hátíðarhalda fólk í Laos og Landnyrðingstailandi bun bang fai, rakettveitsluna. Tey gera stórar rakettir úr stál- ella plastrørum og fylla tær við einum 500 kg av krúti. Rakettirnar verða skotnar upp í luftina at fáa regngudin, Vassakarn, at lata tað regna.
Alt síðan fornøld hava fólk búð í dølunum fram við stóru áunum Irrawaddy, Mekong og Salween, mest tí at rís veksur so óføra væl á hesum leiðum. Allir stórir býir í Landsynningsasia eru við eina á. Í dølunum velta bøndurnir hvønn jarðarteig og laða bríkar í brøttu líðunum, har dyrka teir rís og aðra grøði. Úr áunum veita og bera teir vatn á akrarnar. Í regntíðini fara áirnar upp um áarbakkan, og markirnar standa undir í vatni. Áirnar bera runu við sær úr hálendinum og oman á slætt. Runan, sum áirnar bera við sær oman úr hálendinum, taðar ógvuliga væl.
Mekongoyrarnar syðst í Vjetnam eru eitt av størstu ríslendunum í heiminum, og har verður meginparturin av tí rísi dyrkaður, ið ger Vjetnam til sættstørsta rísútflutningsland í heiminum. Bøndurnir á oyrunum dyrka eisini frukt og veiða nógvan fisk í mórutu áunum.
Mótsett áardølunum, har ógviliga nærbýlt er, býr lítið fólk í hálendinum, har nógvur skógur veksur. Fólkið har livir av at dyrka jørðina og at veiða og henta frukt í skógunum. Hesin gamli lívsháttur er nú í vanda at doyggja burtur, tí at fólkið í londunum fjølgast skjótt, og tí at skógarvinnufyritøkur høgga skógin niður.
Í hálendinum, har jørðin er nógv, men fá eru at dyrka hana, nýta bøndurnir ein avgamlan dyrkingarhátt, nevndur sviðjubúnaður. Teir rudda og svíðja av eitt stykki í skóginum og velta í tí nøkur ár og flyta síðan úr stað, rudda so eitt annað stykki og lata tað gamla liggja sum opinekru. Jørðin verður ongantíð fullkomiliga púrgað, og skógurin veksur upp aftur.
Tailand er tað landið í heiminum, ið dyrkar mest ananas, men henda frukt verður eisini dyrkað nógva aðra staðni í Landsynningsasia.
Í einari vjetnamskari frumsøgn verður sagt frá einum ovurstórum dreka, ið stoytti seg niður úr luftini og sorlaði kálksteinsstrondina í túsundtals stykki, áðrenn hann hvarv niður í dýpið. Soleiðis vórðu oyggjarnar og drangarnir í Ha Long-flógvanum til; navnið merkir "har drekin stoytti seg í havið". Stórsligna landslagið hevur veitt mongum listafólkum íblástur.
Snarpa velbrúna svalan ger sær reiður undir loftinum í hellum víða um í Landsynningsasia. Tað er bæði óráðtøkið og vandamikið, tá ið ungir menn fara upp í veikum stigum at taka niður reiðrini, sum eru bót í svalareiðursúpan. Reiðrini eru klínd saman av fuglaráka, men verða sum nudlur, tá ið tey verða latin í kókandi vatn.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Kuala Lumpur
Vídd: 329.750 km2
Fólkatal: 26.160.256
Alment mál:
maleisiskt
Átrúnaður:
islam 53%, buddisma 18%, kinverskir átrúnaðir 11%, hinduisma 7%, kristindómur 7%, aðrir 4%
Stýrirlag:
fólkaræði, fleirflokkaskipan
Gjaldoyra:
ringgit (MYR)


text:
Vit eru longu komin til síðstu kapping á hesum sinnið. Sum eg segði hin dagin, so enda vit við einum braki. Tað er ongin annar er lekkri handilin The Body Shop sum letur vinningar hesuferð.
The Body Shop er heilt sikkurt ein av mínum yndis handlum í SMS. Tey hava so nógv lekkurt, bæði til kvinnur og til menn. Ikki bara smynku, men eisini lekkur kremir, perfumur, andlitsreins osf. Útyvir bara at selja vørurnar, kann man eisini bíleggja sær tíð til at fáa lagt make-up áðrenn man skal í veistlu ella okkurt annað. Tær duga sooo ótrúliga væl og mær dámar so væl at fylgja teimum á facebook, har tær javnan leggja áðrenn/aftaná myndir út av kundum sum hava fingið lagt make-up.
Nakað annað sum eisini er væl umtókt hjá The Body Shop er bólkavitjanir. Hetta inniber at nakrar kvinnur koma inn í felag, fx ein bindiklubbur ella nakrar vinkonur. Hetta kvøldið fáa tær undirvísing í hvussu tær kunnu leggja make-up, sum passar til júst tær.
The Body Shop letur ikki minni enn fýra vinningar! Fantastiskt! Altso altso hetta eru lekkrir vinningar, sum tit kunnu ogna tykkum! Omanfyri kunnu tit lesa meira um einstøku vørurnar.
1.AMAZONIAN ACAI – ENERGISING RADIANCE MASK
Okkara 100% veganska Amazonian Acai Energizing Radiance Mask er ein gel maska, ið skrubbar og uppfrískar troytta húð.
Maskan hevur nógvar antioxidantar og vitaminir í sær. Hon hjálpir sera væl, um húðin sær troytt og stressað út, og hon boostar immunverjuna. Tá tú hevur nýtt maskuna, fer húðin fer at síggja meiri sunn út, og húðin fer at kennast rein og frísk.
Allar maskurnar eru knústar, pressaðar og blandaðar saman við dýrabarum tilfari úr ymsum støðum kring heimin.’
2. WILD ARGAN OIL BODY BUTTER
Vælangandi milt krem sum inniheldur Argan Olju, til vanliga og turra húð. Gevur vætu í upp til 24 tímar. Húðin sýgur tað lætt í seg og kennist bleyg og mjúk aftaná.
Hvussu brúki eg tað? Smyr á allan kroppin – serliga á støð, ið eru eitt sindur turr.
165.00DKK
3.VITAMIN C ENERGIZING FACE MIST
Eitt uppfrískandi vætugevandi spray til andlitið.
Er vælegnað til at nýta á andlitið aftaná tú hevur smurt tær, soleiðis at smyrslið heldur betri. Eisini ber til at sproyta á pensilin, áðrenn ein smyr eygnaskuggar á, fyri at fáa litin meira bjartan og halda betur.
149.00DKK
4. WHITE MUSK SMOKY ROSE MEDIUM GIFT
WHITE MUSK SMOKY ROSE
White Musk Smoky Rose gávueskja. Ein lekkur luksus luktilsis røð.
Innihald:
* Eau De Toilette 10 ml
* Eau De Toilette 60ml
* Shower Gel 60 ml
* Body Lotion 60 ml
445.00DKK
Wuhuuuu!! Fyri at verða við í kappingini skalt tú:
1.Dáma facebook síðuna hjá The Body Shop og SukurSøtt
2.Dáma og deila uppslagið sum er SukurSøtt hevur lagt út á vangan
Tveir hepnir vinnarar verða funnir sunnudagin 🙂
M&K!


text:
Maersk Line ikki so stundisligt sum fyrr
Maersk Line er framvegis heimsins størsta bingjureiðarí, men tað knípir við at halda komu- og fráfaringartíðirnar. Maersk Line var fyrr tað stundisligasta bingjureiðaríið í heiminum. Í dag er danska reiðaríið niðri á 13. plássinum millum 18 tey størstu bingjureiðaríini. Tað vísir ein nýggj uppgerð frá Seaintel.
Uppgerðin er fyri 3. ársfjórðing 2017, og her er Maersk Line skrásett fyri eitt rættstundistal upp á 74,3 prosent - eitt fall upp á 1,7 prosentstig í mun til ársins 2. ársfjórðing, har rættstundistalið lá upp á 76 prosent. Hetta hóast reiðaríið miðar eftir at hoyra til besta fjórðingin, tá tað kemur til at vera rættstundis.
OOCL liggur ovast á listanum yvir bingjureiðaríini, ið eru mest rættstundis í 3. ársfjórðingi, meðan Evergreen og Wan Hai liggja á ávikavist øðrum og triðjaplássi. Nýkeypta týska reiðaríið hjá Maersk Line, Hamburg Süd, liggur á 8. plássi á listanum, fimm pláss frammanfyri móðurfelagið.
Kelda: Seaintel


text:
Sum vant leingist Harry Potter eftir at sleppa aftur í Hogwarts og fáa at vita, hví Ron og Hermione hava verið so loyndarfull og tigandi alt summarið. Men fimta árið í Hogwarst gerst hvørki lætt ella gott hjá Harry. Gandamálaráðið trýr hvørki Harry ella Dumbledore, tá ið teir siga, at Voldemort er afturkomin. Ráðið setur eitt umboðsfólk, ið skal hava eftirlit í skúlanum og fáa Harry at tiga - og avleiðingarnar eru skelkandi.
Aftur
Harry hevur annars sítt at dragast við. Hann verður nú fimtan ára gamal, og lagið er skiftandi: Tað skal lítið til, so øsir hann seg upp. Hann er ofta illur, sjáldan kátur - og forelskaður. Tað er trupult at standa á gáttini til ein vaksnamannaheim, ið ikki er so einfaldur, svartur og hvítur, sum hann helt. Undurbarnið, ið bjargaði Vitramannasteininum, er um at gerast ein meira fjølbroyttur tannáringur.


text:
Vágs Kommuna hevur avgjørt at bøta um ferðslutrygdina í Vági, við serligum atliti at ansa eftir skúlabørnunum í ferðsluni.
Mong børn skulu á fyrsta sinni finna sær veg millum heim og skúla. Børnini eru lítil á vøkstri og kunnu tí vera trupul at síggja millum bilarnar. Tey skulu samstundis til at venja seg við at ferðast einsamøll í ferðsluni.
Í hesum sambandi hevur Vágs Kommuna tikið stig til at bøta um trygdina á Toftavegi, sum er sera smalur, og trongt er hjá børnum og bilum at ferðast trygt.
Serliga vandafult er hjá børnum at ferðast trygt við skúlan, har børn, vaksin, súkklur og nógvir bilar møtast um somu leið.
Vágs Býráð hevur tí samtykt at einsrætta Toftaveg, sum eina royndarskipan í eitt ár, við møguleika at tillaga skipanina saman við løgregluni.
Broytingin verður henda:
Loyvt verður bert at koyra eystur eftir Toftavegi, frá húsinum hjá Esther Johannesen á Toftavegi 1, og eystur til Toftabrekku.
Loyvt verður at koyra í báðar rætningar á Toftavegi millum Toftabrekku og Kroslábrekku.
Loyvt verður bert at koyra eystur eftir Toftavegi millum Krosslábrekku og Toftalíð.
Loyvt verður at koyra í báðar rætningar á Toftavegi millum Toftalíð og Marknoyrarveg
Hetta broyting fær virknað frá mánamorgunin 22. Oktober 2018, kl. 08.00.
Kort yvir økið sæst her (trýst fyri størri mynd)


text:
foroyaprent.fo er CO2 neutralt
Alnetið og teldubrúkið í dag er orsøk til meira CO2 útlát enn øll heimsins flogferðsla. Føroyaprent er tí við í einum donskum veðurlags átaki, sum hevur til endamáls at minka um CO2 útlátið, samsvarandi útlátinum frá okkara heimasíðu.
Skipanin verður stýrd av IngenCO2.dk, sum húsast í Forskerparken í Århus. CO2 neutraliseringarnar verða framdar við støðugt at finna fram til nýggjar og viðvarandi orkukeldur (t.d. við uppseting av vindmyllum) og við at keypa sertifiseraðar CO2- kvotur, sum verða góðkendar av Energistyrelsen.
Novozymes, Novo Nordisk, e-handelsfonden, Femilet, Føroyaprent, Umhvørvisstovan, o.fl. eru millum tey mongu, sum longu luttaka..
Vilt tú vita meira, kanst tú senda teldupost til IngenCO2.dk á materiale@ingenco2.dk.
Almenna heimasíðan hjá CO2-átakinum:
www.ingenco2.dk


text:
Samgongan hevur framt mál á sjálvbjargnisleið, og vit arbeiða miðvíst fyri at gera okkum meira sjálvbjargin, sigur Kristina Háfoss, landsstýriskvinna í fíggjarmálum. Hettar er triði og síðsti parturin av samrøðu við Kristinu Háfoss.
Tráin P. Nónklett og Regin Winther Poulsen hava sett greinina saman,
– Sjálvandi høvdu vit viljað havt fleiri sjálvbjargnismál, men tað verður ikki fyrr enn vit hava meira enn helvtina av løgtingslimunum, byrjar Kristina Háfoss við einum smíli, tá ið vit spyrja um Tjóðveldi hevur fingið nóg nógv av fullveldismálum á dagsskrá í hesari samgonguni.
Samgongan hevur sett sær fyri at fáa eitt meira samhaldsfast samfelag og at tryggja búskaparligt haldføri. Men ávís sjálvstýrismál eru eisini í samgonguskjalinum. Stjórnarskipan skal fyri fólkaatkvøðu næsta ár, men reint búskaparliga eru eisini nakrar yvirtøkur í samgonguskjalinum, samtundis sum búskapargrunnurin skal vaksa. Ein av grundunum til, at búskapargrunnurin skal vaksa, er júst fyri at gera Føroyar minni tongdar at blokkinum, greiðir Kristina Háfoss frá.
Fleiri stórar heimtøkur
Hon vísir tó á, at samgongan hevur framt og framhaldandi arbeiðir við fleiri munagóðum málum til tess at gerast sjálvbjargin.
– Vit hava fingið nógvar heimtøkur við í samgonguskjalið, sum vit miðvíst arbeiða fyri at fremja. Persóns-, familju- og arvarættaliga økið, sum er eitt av teimum stóru økjunum, vit enn ikki hava tikið ábyrgd av, er samtykt í løgtinginum og verður í praksis heimtikið á ólavssøku næsta ár. Vit arbeiða miðvíst við at yvirtaka loftrúmið og útlendingaøkið. Í komandi ári skuldu vit verið komin á mál.
Undanfarna samgonga valdi at hækka danska blokkstuðulin. Kristina Háfoss vísir á, at hetta var eitt stórt afturstig fyri føroyskt sjálvbjargni. Samgongan hevur nú fastfryst blokkin, soleiðis at hann stendur í stað og ikki veksur í komandi tíðum. Í veruleikanum hevur ein fastfrysting við sær, at blokkurin stig fyri stig verður minni av føroyska búskapinum, ið veksur støðugt.
– Tað lítla stigið, tað var at fastfrysta blokkin, ger at man avmarkar, hvussu stórur partur blokkurin kann gerast av føroyska búskapinum. Vit hava fastfryst blokkin aftur. Sjálv hevði eg viljað, at vit fóru undir at minka hann sum skjótast, men vit mugu sjálvandi halda okkum til samgonguskjalið, sigur Kristina Háfoss.
Búskapargrunnurin skal gera okkum meira sjálvbjargin
Eitt, sum hevur stóran týdning fyri Tjóðveldi, er búskapargrunnurin.
– Tað hevur nógv at siga, at vit fáa búskapargrunnin at virka. Vit hava sett pening í búskapargrunnin. Tað gjørdu vit, tá vit seldu LÍV til fakfeløgini. Inntøkan frá søluni er flutt í búskapargrunnin. Tað næsta stigið var at tryggja, at grunnurin so hvørt fer at fáa inntøkur, soleiðis at vit kunnu brúka grunnin til at gerast meira sjálvbjargin og óheft av blokkinum, sum tíðin líður, eisini fyri at virka konjukturjavnandi og sum eitt slag av samhaldsfesti millum ættarlið.
Fyri at styrkja búskapargrunnin, verður yvirskotið á fíggjarlógini eisini flutt sjálvvirkandi yvir í grunnin.
– Vit hava gjørt av, at 20 prosent av yvirskotinum á fíggjarlógini verður flutt yvir í búskapargrunnin sjálvvirkandi. Verður yvirskotið á fíggjarlógini meira enn 200 milljónir, verða 50 prosent av peninginum yvir tær 200 milljónirnar fluttar í grunnin.
Eitt av høvuðsmálunum hjá Tjóðveldi til valið í 2015 var at fáa fólkaatkvøðu um føroyska stjórnarskipan. Ætlanin er, at føroyingar skulu á fólkaatkvøðu flaggdagin komandi ár. Kristina Háfoss heldur, at stjórnarskipanin saman við øðrum átøkum eru týdningarmikil mál á sjálvstýrisleið.
– Vit fáa stjórnarskipan, nakrar stórar heimtøkur verða framdar, og vit fáa gjørt okkum búskaparliga meira sjálvbjargin við búskapargrunni, Landsbanka og fastfrysting av blokkinum. Hetta eru ting, sum flyta okkum rætta vegin, staðfestir Kristina Háfoss at enda.


text:
Mentanardagarnir væl vitjaðir
Mentanardagarnir 2018 eydnaðust sera væl. Aldrin áður hava so nógv fólk luttikið og áhugin at skipa fyri tiltøkum var stórur millum feløg og privat persónar.
Vit í kommununi er hjartansfegin um, at fólkið tekur væl undir við hesum tiltakið. Vit takka øllum sum á ein ella annan hátt vóru við at fyriskipa. Uttan tykkum vóru eingir mentanardagar. Eisini siga vit takk til øll tykkum sum vitjaðu tiltøkini. Tað fløvar, at so mong valdu at seta tíð av at koma til tiltøkini.
Endamálið við at hava mentanardagar í Sunda kommunu er, at samansjóða fólkið, ið her býr og at fjálga um mentanina her. Vit ynskja at øll tiltøk eru ókeypis, at okkurt er fyri allar aldursbólkar og at vit koma runt til allar bygdir í hvussu so er annað hvørt ár.
Stórt myndasavn frá mentanardøgum 2018 sæst her.


text:
Vestmanna Ítróttafelag
Heimasíða: www.vif.fo
Telefonnr.: 424532 og 590005
Litir á spæliblusum og brókum: Gult og blátt
NEVNDIN HJÁ VÍF 2017/2018
Formaður: Jan Haldansen, jan.haldansen@gmail.com, 522248
Næstformaður/Kassameistari: Sámal Joensen, joensen2@gmail.com, 220887
Nevndarlimur: Jórun Olsen, terrigaardbo2009@hotmail.com, 281826
Nevndarlimur: Bjørg Paturson, bjorg@liv.fo, 219099
Nevndarlimur: Angelie Jógvansdóttir Poulsen, angelie@olivant.fo, 261449
Skrivari: Eyð Hansen, eyd.hansen@gmail.com, 216004
Dómaraumboð: Sámal Joensen og Áki Olsen
B-dómarar: Jóhan Lind Poulsen og Jan Haldansen
Trygdarumboð: Jan Haldansen, Háldan Haldansen, Sámal Joensen og Áki Olsen
Dómaraborðið: Janus Jensen, Julian Olsen, Jógvan Emil Nielsen og Áki Olsen


text:
Í Degi og Viku í kvøld vóru tey farin ein svipp til Suðuroyar í sambandi við eina ljóðroynd í tí flottu Saltsiloini á Drelnesi, stóra mentanarhúsinum, sum er um at verða liðugt.
Hetta er á so mangan hátt ein serlig verkætlan. Heilt frá fantastiska bragdinum hjá stigtakaranum, Ólavi Rasmussen, sum skaffaði verkætlanini sannar risaupphæddir frá m.a. Mærsk Grunninum. Alt við ætlanunum við Saltsiloini tóktist svimlandi. Ambitiónirnar vóru risastórar um tornhøgt, altjóða listarligt flog.
Seinastu árini er tað sum um at pípan hevur fingið ein annan, meira jarðbundnan, vanligan og lokalan klang, og í Degi og Viku í kvøld vóru vit heilt niðri á tí slætta. Tað var sum um tann stórfingni og serstaki mentanarkatedralurin við 9 sekunds eftirklanginum small niður á jørðina við einum so stórum klamsi, at allir dreymir um stórfingnar, altjóða operaverkætlanir, installatiónslistaframsýningar osfr. fóru í skeljasor.
Frá at tosa um ein katedral, var nú tosað um eitt púra vanligt mentanarhús. Frá at listin var loysunarorðið, var tað nú meira tosað um tað fólk sum heild, viðskiftafólk. Frá at saltsiloin var ein karmur til listafólkini at fylla út og definera, var tað nú vanliga fólkið, tað snúi seg um; at vanliga fólkið kundi koma inn í Saltsiloina at fáa sær ein kaffimunn. – Hatta er ein dýrur kaffimuður, hugsi eg við mær sjálvum og komi í tankar um ein pessimistiskan vinmann mín, sum ikki helt, at Saltsiloin kundi brúkast til stórt annað heimsmeistaraskapið í trapez og øðrum luftfimleiki. Men eg má bara smyrja meg við, at lívið er annað enn opera og at mentanarhúsið skal brúkast meira breitt. Og hetta royni eg so at sodna, meðan visiónin um ein veldugan mentanarkatedral hvørvur líðandi úr eygsjón.


text:
‘Av leiðum í Heiðum’ er heitið á ársins Eystanstevnukabarett. Kabarettin, sum hevur nøkur ár á baki, er rættuliga ‘lokal’, og verður prikað eitt sindur til fólk í nærumhvørvinum. Onkur politikari, onkur úr vinnulívinum og onkur afturat verður vendur eitt sindur. Flestu leikararnir hava drúgvar royndir og liggur væl fyri at finna uppá og at herma.
Húsaorkestrið er eisini við aftur í ár, og eru tey væl fyri! Umframt at tey spæla undir hjá kabarettleikarunum og gera ‘jinglur’ framførir orkestrið eisini nakrar sangir sjálv.
Sum prikkurin yvir i’num eru eisini nakrar sera fittar fimleikagentur við.
Tær 3 ætlaðu sýningarnar av kabarettini “Av leiðum í Heiðum” eru nú spældar, men av tí at undirtøkan hevur verið góð, og tí at fólk lata so væl at, hevur kabarettbólkurin avgjørt at gera EINA EYKASÝNING.
Eykasýningin verður FRÍGGJAKVØLDIÐ KLOKKAN 20.00.
Atgongumerki á kr. 150,- fáast til keyps og við dyrnar frá klokkan 19.00.


text:
Fullmánin hongur stórur yvir húsunum. Vit halda ondini. Gardinurnar verða drignar frá, og so verður vindeygað latið upp. Og hygg, har er Vampýrella! Vit krúpa saman og gera okkum so lítlar sum gjørligt. Vampýrella krýpur upp í vindeygakarmin, og so situr hon har og hýkur eina løtu. Hon skimast í allar ættir, sum ein ravnur. Eyguni lýsa.
Hjartað dukar í bringuni á mær, hetta kann ikki passa, hetta er heilt óveruligt. Eg gníggi mær um eyguni og hyggi aftur. Men jú, Vampýrella situr enn har. Hon líka sum tevjar út í luftina.
Hon er púra verulig.
Aftur


text:
Orð og lag: Engelbert Sigurdson
Á náðinnar trónu eg siti
og syngi um Harran, mín Kong.
Tad æviga lívið Hann vann mær
á Golgata krossi hin dag.
Hann sigraði á deyðans veldi,
reis upp og til Himmals Hann fór.
Og skjótt vit í skýnum Hann síggja
vid miklari mátt og við gleim.
Hann tekur meg heim í sítt Ríkið,
har lovsongur ljóðar so væl.
Tann hvítklæddi skari har syngur
til Jesus, mín Harra og Kong.
Og gævi at tú kundi sungið
um Jesus mín Harra og Kong.
Hann bíður tær nú, kæri vinur.
Hann ofraði alt fyri teg.
Ver við í tí hvítklædda skara!
Hví drála nú Hann bíður tær?
Tann æviga gleðin tær bíðar.
Kom syng um vár Harra og Kong.


text:
Handilin við tí fjølbroytta úrvalinumwww.andreasen.fo
Heilsølur Útleigan - Amboð og Maskinur
Fastnet
315600
Útleigan - Amboð og Maskinur Timburhandlar
Fartelefon
281282
Útleigan - Amboð og Maskinur Timburhandlar
Fartelefon
281282
Útleigan - Amboð og Maskinur Timburhandlar
Fartelefon
281282
Reingering Handskar Skipatænastur Reingerðarevni Gass- og súrevnissølur Flaggstengur Reingerðarmaskinur Oljusølur Amboðshandlar Útleigan - Amboð og Maskinur Sveisiamboð Hitapumpur Hátrýstreinsarar Reingerðaramboð Lyftir
NETtala
610200
KBI er Føroya størsti amboðshandil. Fyritøkan er veitari til skip við olju, amboðum, vaskiútgerð og sápu. Til byggivinnuna við amboðum og maskinum. Og til framleiðsluvirki og mekaniska ídnaðin við amboðum og tekniskari útgerð so sum legum, luftamboðum og øðrum.
Lastvognskoyring Útleigan - Amboð og Maskinur Kranar
Fartelefon
219100
Rættingar til nummar.fo kunnu sendast til kundi@ft.fo
P.O. Box 27 I FO-110 Tórshavn I Faroe Islands
Telefon +298 30 30 30 I Fax: +298 30 30 31 I ft@ft.fo


text:
Barbara Holm 12.06.2018 (12:45)
Teldupostarnir: - Hetta er serdeilis ómansligt
- Ein persónur, sum ikki torir at standa við sítt navn, skal eisini hava munnkurv. Tað heldur Justinus Eidesgaard, journalistur.
Í gjár avdúkaði Sosialurin tveir teldupostar frá Johnny í Grótinum, kringvarpsstjóra til Ólavur í Beiti, ábyrgdara á Vágaportalinum. Teldupostarnir vísa, at Johnny í Grótinum hevur skrivað tvær greinar um starvsfólkamálið við Liljuna Weihe, sum Ólavur í Beiti hevur lagt út á vp.fo undir sínum egna navni.
- Tað, sum eg haldi er ódámligt er hendan gongdin á portalunum, at fólk kunnu siga hvat tey vilja, og so eru tað fólk á portalunum, sum leggja navn til. Tað er vandamikið, tá man hevur ein miðil, sum átekur sær leiklutin sum kelda, sigur Justinus Eidesgaard.
Les eisini: Avdúking: Her eru teldupostarnir frá Johnny til VP
Víðari sigur hann, at journalistar eiga at hava keldur og fáa fatur á viðkomandi skjølum í málinum. Eins og Sosialurin hevur gjørt í sambandi við orrustuna í Kringvarpinum. Og tí heldur argumentatióni ikki um, at Sosilaurin skal vera inhabilur í málinum, heldur Justinus Eidesgaard. Hann vísir á, at fyri hann er størsti trupulleikin í hesum málinum, at Vágaportalurin gongur á odda við at niðurbróta fakið.
- Fyrst í 90’unum fór man frá at loyva dulnevndum lesarabrøvum í bløðunum. Men nú eru teir smáu portalarnir farnir í gongd aftur við at loyva tí dulnevnda skrivarínum og har gongur Vágaportalurin á odda. Tað forvirrar lesaran, tí man veit ikki hvør avsendarin er, og tað er eitt afturstig fyri okkara fak, sigur Justinus Eidesgaard.
Hann vísir eisini á ADHOC toymið, sum hevur staðið sum avsendarar á fleiri lesarabrøvum á Vágaportalinum seinastu árini. Og í hesum aktuella førinum er tað Johnny í Grótinum sum er eins og ADHOC toymið.
- Tað er ein undarligur máti. Og ein persónur, sum ikki torir at standa við sítt navn, hann skal eisini hava munnkurv. Um tú ikki torir at standa við títt navn, tá tú hevur eina meining, so trúgvi eg ikki eingongd at talufrælsi er galdandi fyri teg. Dulnevnt talufrælsi er í øllum førum nakað lort og serdeilis ómansligt. Eg havi als onga virðing fyri, at ein fjølmiðil átekur sær uppgávuna at bera dulnevnd sjónarmið víðari og út til almenningin. Tað er einki galið við, at kringvarpsstjórin sigur sína hugsan alment. Men so skal tað vera við fullum navni, heldur Justinus Eidesgaard.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sámisk mál
Sámiskt (sámiskt: Sámegielat) er ein málætt, ið tosaði í Sámalandi. Sámisku málini verður vanliga býtt í tey máløki: eystursámiskt og vestursámiskt. Sámisku málini er í ætt við ungarskt, finskt og estiskt.
Norðursámiskt er tað vanligasta av teimum níggju staðbundnu málunum. Eini 85–90 % av øllum, ið tala sámiskt, tala norðursámiskt. Norðursámiskt er ein partur av miðsámiskum. Staðbundnu málini og onnur mentanareyðkenni eru íkomin eftir ferðingarleiðunum hjá reindjórunum heldur enn av landamørkum.
Av heimsins 60.000 sámar duga umleið 20-30.000 sámar eitt av sámisku málunum.
Innihaldsyvirlit
Flokking[rætta | rætta wikitekst]
Vestursámiskt[rætta | rætta wikitekst]
- Útsynningssámiskt
- Suðursámiskt (600)[1]
- åselemálføri
- jamtlandmálføri
- Umesámiskt (20)[2]
- Suðursámiskt (600)[1]
- Útnyrðingssámiskt
- Veruligt útnyrðingssámiskt
- Pitesámiskt (20)[3]
- Lulesámiskt (2000)[4]
- Norðursámiskt (20,700)[5]
- tornesámiskt
- finnmørksámiskt
- sjósámiskt
- Veruligt útnyrðingssámiskt
Eystursámiskt[rætta | rætta wikitekst]
- Meginlandsámiskt
- Inarisámiskt (300)[6]
- Kemisámiskt (útdeytt)
- Skoltsámiskt (420)[7]
- Akkalasámiskt (útdeytt)
- Nessámiskt
- Kildinsámiskt (500)[8]
- Tersámiskt (2) [9]-10[10])
GG: Omanfyrinevdnu tøl eru metingar.
Sí eisini[rætta | rætta wikitekst]
Tilsipingar[rætta | rætta wikitekst]
- ↑ Grein hjá Ethnologue um suðursámiskt
- ↑ Grein hjá Ethnologue um umesámiskt
- ↑ Grein hjá Ethnologue um pitesámiskt
- ↑ Grein hjá Ethnologue um lulesámiskt
- ↑ Grein hjá Ethnologue um norðursámiskt
- ↑ Grein hjá Ethnologue um inarisámiskt
- ↑ Grein hjá Ethnologue um skoltsámiskt
- ↑ Grein hjá Ethnologue um kildinsámiskt
- ↑ Pravda - The 5 Smallest Languages of the World
- ↑ Grein hjá Ethnologue um tersámiskt


text:
Innleiðslumentan
Nær eru nýggj starvsfólk væl mynstrað umborð? Hetta er ein spurningur, eg ofta fái, og stutta svarið er: Tá ið tey ikki longur kenna seg sum gestir í fyritøkuni.
Seinastu árini hevur verið nógv tosað um innleiðslu (onboarding). Serfrøðingar hava granskað og skrivað greinar og gjørt tilmæli til góðar mannagongdir – og við góðari grund. Í dag er ein góð innleiðslutilgongd alfa og omega, millum annað tí at hon er við til at styrkja og stimbra motivatiónina og virkisfýsnið, sum fólk hava við sær, tá ið tey byrja í nýggjum starvi. Ein væl gjøgnumhugsað mynstring sigur bæði: ”Vælkomin higar, vit hava glett okkum til at bjóða tær og tínum yrkisføri vælkomnum umborð,” og at leiðarin hevur gjørt nøkur tilvitað val viðvíkjandi stevnu og kørmum, sum nýggi starvsfelagin skal ferðast í og innan fyri. Ein væl umhugsað innleiðsla tryggjar eisini, at nýggja starvsfólkið verður sett væl og rætt inn í arbeiðið og fær rætta tilgongd til fyritøkuna, starvsfelagarnar, ábyrgdarøkið o.s.fr. At útgera nýggja starvsfólkið rætt til nýggja leiklutin er eisini við til at varðveita viðkomandi í starvinum og harvið byrgja fyri skeivari starvsetan, sum kann kosta fyritøkuni dýrt.
Hvussu tryggja vit hetta?
Ja, ráðini eru mong, og tilgongdin til mynstring er eisini ymisk frá einari fyritøku til aðra. Umframt ein møguliga gerðalista (to do-lista), sum tryggjar góða gongd, tá ið leiðarin skal geva nýggjum starvsfelagum innlit í virkið, starvsøki o.s.fr., kann tað eisini hava týdning at hugsa út um rammurnar, millum annað tí at listin meir ella minni er ein fasittlisti, og tí hann ikki endiliga er sambært tí tørvi, sum kann íkoma í sjálvari innleiðslugongdini. Tí skulu vit eisini fata innleiðslu sum eitt amboð – eitt skrúvublað, um tú vilt – sum vit manuelt skulu skrúva og spenna við, so júst henda ítøkiliga mynstringin eydnast júst, sum hon eigur, viðvíkjandi tørvinum hjá okkum og eisini hjá nýggja starvsfelaganum.
Lær umsøkjaran at kenna gjøgnum samvirkan
Tá ið vit bjóða einum umsøkjara til 2. samrøðu, lata vit hann ofta heilsa upp á eitt starvsfólk (ella fleiri). Harumframt fara vit ofta við umsøkjaranum runt í fyritøkuni ella á verksmiðjuni (ella á útvaldum øki/deildum – tað sum hevur týdning fyri hann) og siga honum frá ymiskum amboðum, útgerð og skipanum, sum vit dagliga arbeiða við, og vita, um hetta eisini hevur hansara áhuga. Er hann forvitin og letur av síni vitan á hesum økinum, eru vit heilt greitt komin nærri við at finna tann rætta. At geva innlit í arbeiðspláss okkara er eisini eitt gott framhald av 1. samrøðu. Rundsýningin er sjálvsagt púra sjálvkravd, og vit onnur í fyritøkuni vita ikki navnið á umsøkjaranum. Flestu umsøkjarar játta at fara ein rundtúr, tí teir fegnir vilja læra fyritøkuna betur at kenna, so at teir betur kunnu taka støðu til, um hetta nú er nakað fyri teir. Tað ljóðar kanska nakað umfatandi, men er tað ikki í roynd og veru! Hetta er ein tilgongd, sum vit hava arbeitt upp, og viðkomandi starvsfólk/leiðarar eru upplærd í henni, so tey kenna tilgongdina og sín part í gongdini. Vit kunnu siga, at 2. samrøða eisini hevur ein sonevndan ”walk and talk” part umframt samrøðuna kring borðið.
Hevur umsøkjarin longu fingið sett andlit á deildina og tey amboð/arbeiðstól/skipanir, sum eru á deildini, er lopið frá starvsetanartilgongdini til fyrsta arbeiðsdag ikki so stórt. Hetta er við til at fáa frið yvir starvsetanina bæði fyri nýggja starvsfólkið og hini á deildini. Aðrir umsøkjarar til 2. samrøðu, sum eisini hava verið ein rundtúr, men sum tíverri ikki fingu starvið, sita vónandi eftir við einari góðari kenslu og góðum royndum, hóast teir ikki vórðu settir í starv.
Tilgongdin omanfyri kann ikki brúkast í Føroyum, tí her kennast tey flestu (lættari er at vera ónevnd í Danmark). Men so ber til at gera eina lítla videolýsing av fyritøkuni, at fáa nøkur starvsfólk at siga frá arbeiðsplássinum og kanska eina lítla frágreiðing um amboðini í fyritøkuni, og hvussu samstarvið er millum starvsfólkini/viðskiftafólkini. Klintra er ein KT-fyritøka, sum brúkar videoklipp inni á heimasíðuni hjá sær. Sí eitt videoklipp her – tey lýsa veitingar, missión og hvørji tey eru á ein góðan hátt!
Být innleiðsluna út
Umframt gerðalistan er eisini gott at umhugsa at taka onnur starvsfólk við upp í innleiðsluna. Ofta síggi eg, at mynstringin verður skundað ígjøgnum, m.a. tí at leiðarin hevur so nógv annað at taka sær av. Tí heiti eg á leiðarar: Takið starvsfelagarnar við uppá ráð. Her mæli eg til, at tú sum leiðari bjóðar deildini til ein mynstringarfund og spyrt tey til ráðs, av tí at tey sjálv hava roynt at vera nýsett á deildini og heilt vist hava ein lista yvir, hvat eigur at gerast og hvat ikki. Harumframt eigur tú sum leiðari at gera eitt rúm til starvsfólkini á deildini, har nakað av ábyrgdini av innleiðslu/upplæring hvílir neyvt á teimum og ger tey til viðleikarar og tín longda arm í innleiðslutilgongdini. So skjótt sum tey einstøku starvsfólkini á deildini verða tikin við, kann eg vissa teg um, at nýggju starvsfólkini koma skjótari inn og finna fyrr stevið saman við hinum á deildini. Hetta er bæði ein rakstrarligur og sosialur fyrimunur fyri deildina.
Siðvenjur og óskrivaðar reglur
Jú, tær finnast, og nýggjar siðvenjur og óskrivaðar reglur koma undan kavi hvørt ár. Og tær skal nýggja starvsfólkið eisini taka støðu til. Kortlegg siðvenjurnar á deildini og møguligu óskrivaðu reglurnar, sum ráða úti á parkeringsplássinum, í matstovuni, í kopirúminum o.a., og skriva tær upp. Hjá nýggjum starvsfólki er einki stuttligt at gera okkurt ’heilt galið’ fyrstu vikuna!
Komandi evni
Fimm góð prei til innleiðslu (2. partur)